text:
जिला वाराणसी, ब्लाक काशी विद्यापीठ, गांव टड़िया।इहां के मैदान कउनों खेल के मैदान नाहीं हव आउर नाहीं कउनों स्टेडियम हव। इ गांव के एक ठे खेत हव जवने में लइकिन खेललिन। इहां हमेशालगभगआठ दस लइकिन खेले खातिर दस दस किलोमीटर दूरसेसाइकिल से आवलिन।
इहां खेल सीखे आवे वाली कक्षा छः में पढ़े वाली वर्षा भाला फेकलिन। आउर वर्षा जिला स्तर पे भी खेल चुकल हइन। जवने में एनकर दूसरका स्थान रहल। एनके इ हौसला आउर जीत के देख के स्कूल से वर्षा के फीस माफ कर दीहल गइल। इहां कई अउरों लइकिन जइसे तारा भारती, आरूषि, आउर अंजना भी जैवलिन खेल सीखलिन। आउर इ सब लइकिन के कहब हव कि हमनी बहुत दूर दूर के गांव से इहां आइला। हमनी के भी देश प्रदेश स्तर पे खेले के सपना हव। हमनी खूब मेहनत से खेलब आउर आगे बढ़ब। इ लइकिन के खेल सिखावे वाले लाल चन्द्र राम बतइलन कि इ सब लइकिन खूब मेहनत से सीखलिन। आउर आज कई लोग देश प्रदेश स्तर भी खेलत हइन। एन सब के भी हौसला देख के लगला कि इ लोग भी खेल में खूब आगे बढ़ियन। हम इहां मुफ्त में खेल सिखाइला। एमें कोई के कउनों सहयोग नाहीं हव। मैदान के पूरा खर्चा हमहीं देइला।
ऽ जैवलिन थ्रो मेंएक ठे 2.5 मीटर के भाला फेकाला।
ऽ हैमर थ्रो में एक ठे हथौड़ी फेकल जाला जवने में लइकिन के हथौड़ा 4 किलो आउर अदमिन के हथौड़ा 7 किलो के होला।
ऽ डिस्कस थ्रो में एक ठे 2 किलो के चक्का फेकाला। तीनों खेल सौ साल से भी ज्यादा पूराना हव। इ सब खेल के ओलम्पिक्स जइसन अन्तर्राष्ट्रीय खेल में भी मान्यता मिलल हव। इ खेल में जेकर भाला या हथौड़ा सबसे दूर जाई उहे जीतला।


c: text/html

text:
मदद:देवनागरी इनपुट
ई मदद पन्ना विकिपीडिया के डिफ़ॉल्ट इनपुट सिस्टम खातिर बा। अउरी दूसर इनपुट सिस्टम आ तरीका के जानकारी खातिर विकिपीडिया:भोजपुरी में कइसे टाइप करब? देखल जाय।
विकिपीडिया के इनपुट सिस्टम युनिवर्सल लैंग्वेज सिलेक्टर (अंगरेजी: Universal Language Selector) नाँव के एगो मीडियाविकि एक्सटेंशन के जरिये उपलब्ध करावल गइल बाटे। ई सिस्टम भोजपुरी (देवनागरी) में टाइप करने के पाँच तरीका उपलब्ध करावे ले:
- लिप्यंतरण
- इनस्क्रिप्ट
- बोलनागरी
- फोनेटिक
- इनस्क्रिप्ट २
बिसयसूची
चालू कइल
इनपुट सिस्टम के चालू करे खातिर:
- पन्ना के बाईं ओर साइडबार (sidebar) में Languages या दुसरी भाषा में (जौन भी देखात होखे) के आगे लउकत गोल आइकन (गियर या खांच वाला गोला) के आइकन पर क्लिक करीं
- जवन मेन्यू खुले ओह में Input या इनपुट पर क्लिक करीं
- अपनी पसंद के इनपुट सिस्टम चुनीं
- सेटिंग्स लागू करीं के नीला बटन दबाईं।
यदि आप चाहत होखीं त एकरे बजाए एकर कीबोर्ड शॉर्टकट के इस्तमाल भी कर सकत बानी। कीबोर्ड शॉर्टकट के इस्तमाल करे खातिर कौनों भी इनपुट खाना (जहाँ टाइप करे खातिर खाली जगह होखे) में जा के
Ctrl + M दबाईं।
कीबोर्ड शार्टकट से डिफ़ॉल्ट रूप से लिप्यंतरण (ट्रांस्लिटरेशन) सिस्टम चालू होखी। अगर आप कौनों दूसर सिस्टम द्वारा टाइप करल चाहत होखीं भा भोजपुरी के अलावा कौनों अन्य भाषा टाइप करल चाहत होखीं तब इनपुट खाने क्लिक करे के बाद दाहिनी ओर लउकत कीबोर्ड के छोट खानी आइकन पर क्लिक कर के कौनों अन्य इनपुट बिधि चुनीं।
साइडबार के आइकन पर क्लिक कर के मेन्यू में से या फिरसे
Ctrl + M के प्रयोग कर के आप भोजपुरी इनपुट बिधि के बंद कर सकत बानी। कहे के माने ई की
Ctrl + M के एक दबावे पर भोजपुरी में टाइप होखी आ फिर दुबारा दबावे पर आपके कीबोर्ड के भाषा (अंग्रेजी) में। अगर आप ऊपर बतावल तरीका से देवनागरी में टाइप करत बानी आ अचानक कौनों अंग्रेजी के शब्द टाइप करे के या अंग्रेजी में अंक टाइप करे के जरूरत होखे त
Ctrl + M दबा के एह सुबिधा के बंद कर दीं आ अंग्रेजी में टाइप करे के बाद फ़िर
Ctrl + M दबा के चालू कर लीं।
कीबोर्ड
इनस्क्रिप्ट
लिप्यंतरण (ट्रांस्लिटरेशन)
ट्रांस्लिटरेशन सिस्टम case-specific हवे, मतलब की a आ A से एकसमान इनपुट ना आवे ला। नीचे दिहल गइल नियम सभ में एह बात के धियान रहे।
स्वर
व्यंजन
नोट:नीचे दिहल सारणी के अनुसार टाइप कइल अक्षरन में नीचे हलंत लागल होखी। इन्हन के पूरा करे खातिर इन्हन के आगे a टाइप करीं। उदाहरण: ka से क बनी जबकि k से क् बनी।
नोट: शब्दों के अन्त में a दबाने की आवश्यक्ता नहीं है, अगली कुंजी दबाने पर व्यंजन स्वयं ही पूरा हो जाता है। उदाहरण:raam  से राम  बनता है। यदि अंत में हलंत लगाना हो तो शब्द के अन्त पर और कोई कुंजी दबाने से पेहले हलंत के लिये ~ दबाएँ। उदाहरण: raameshvaram~  से रामेश्वरम्  बनता है।
नोट:शृ के सही लउकल फॉन्ट पर निर्भर होला, इनपुट सिस्टम पर ना। एकरा के सही देखे खातिर आप वेबफॉण्ट के ऊपर दिहल "फॉण्ट चुनें" वाले बटन से सक्षम कर सकते बानी।
नुक़ता लगावे बिधा कौनोंअक्षर के बाद ` दबावल जा सकत बाटे, आ निम्नलिखित नुक़ता वाले अक्षर सीधे इनपुट कइल जा सकत बाने:
मात्रा आ अन्य चीन्हा
अंक
नोट: 0123... प्रकार के अंक टाइप करे खातिर देवनागरी फोनेटिक प्रणाली के डिसेबल करि के आपन कीबोर्ड के इस्तमाल करीं।
अन्य सीधी इनपुट
बोलनागरी
ई इनपुट सिस्टम अभी प्रयोगात्मक बा आ संभव बा कि सगरी ब्राउज़रन में ठीक से काम ना करे।
फोनेटिक
फोनेटिक प्रणाली case-specific हवे, मतलब की a आ A से एकसमान इनपुट ना आवे ला। नीचे दिहल गइल नियम सभ में एह बात के धियान रहे।
स्वर
व्यंजन
कौनों अक्षर के बाद > दबाकर नुक़ता इनपुट कइल जा सकत बा, आ निम्नलिखित नुक़ता वाले अक्षर सीधे भी इनपुट कइल जा सकत बाने:
मात्रा आ अउरी चीन्हा सभ
अंक
नोट: 0123... प्रकार के अंक टाइप करे खातिर देवनागरी फोनेटिक प्रणाली के डिसेबल करि के आपन कीबोर्ड के इस्तमाल करीं।
इनस्क्रिप्ट २
ई इनपुट सिस्टम अभी प्रयोगात्मक बा आ संभव बा कि सगरी ब्राउज़रन में ठीक से काम ना करे।
इहो देखल जाय
- mw:Universal Language Selector:
- mw:Extension:UniversalLanguageSelector: तकनीकी जानकारी
- mw:Extension:Narayam: एक्सटेंशन जौना में से वर्तमान इनपुट सिस्टम विकसित भइल हवे
- mw:Help:Extension:UniversalLanguageSelector: अन्य भाषवन में टाइप करे खातिर मदद

robotstxt: allowed

filter: keep


text:
लेखकवृंद
- अभय कृष्ण त्रिपाठी "विष्णु"
- अमरकांत
- अरुण शीतांश
- आचार्य महेन्द्र शास्त्री
- आर. डी. एन. श्रीवास्तव
- आसिफ रोहतासवी
- इंजीनियर राजेश्वर
- कन्हैया प्रसाद तिवारी
- कन्हैया सिंह 'सदय'
- कमला प्रसाद मिश्र ‘विप्र’
- कुबेरनाथ मिश्र 'विचित्र'
- कुलदीप नारायण ‘झड़प’
- कैलाश गौतम
- गंगा प्रसाद 'अरूण'
- गंगाशरण शर्मा
- गायत्री सहाय
- गोरख पाण्डेय
- चंद्रशेखर मिश्र
- चन्द्रभूषण पाण्डेय
- चन्द्रशेखर प्रसाद ‘परवाना’
- जगदीश खेतान
- जनकदेव जनक
- जनकवि भोला
- जयशंकर प्रसाद द्विवेदी
- जितराम पाठक
- जौहर शफियाबादी
- डा उमेशजी ओझा
- डा. गोरख प्रसाद मस्ताना
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ. रामरक्षा मिश्र विमल
- डॉ.कमल किशोर सिंह
- तेग अली-तेग
- दिलीप कुमार
- दिलीप कुमार पाण्डेय
- दूधनाथ उपाध्याय
- देवेन्द्र आर्य
- धरीक्षण मिश्र
- नन्दकुमार त्रिपाठी
- नर्वदेश्वर पाण्डेय देहाती
- परिचय दास
- पाण्डेय कपिल
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रशान्त पाण्डेय
- प्रसिद्ध नारायण सिंह
- प्रो. हरिकिशोर पाण्डेय
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- भगवती प्रसाद द्विवेदी
- भिखारी ठाकुर
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मनोरंजन प्रसाद सिंह
- महेन्द्र मिश्र
- मास्टर अजीज
- मुकुन्द मणि मिश्रा
- मृत्युंजय अश्रुज
- मोती बी.ए.
- रसिक बिहारी ओझा 'निर्भीक'
- राजीव उपाध्याय
- राधामोहन चौबे 'अंजन'
- राम जियावन दास 'बावला'
- रामदरश मिश्र
- रामनारायण उपाध्याय
- रामविचार पाण्डेय
- रामेश्वर सिंह 'कश्यप'
- राहुल सांकृत्यायन
- लाल बिहारी गुप्ता 'लाल'
- विवेकी राय
- विश्वनाथ प्रसाद 'शैदा'
- शशि प्रेमदेव
- सत्यनारायण मिश्र ‘सत्तन'
- सुरेश कांटक
- सौरभ पाण्डेय
- हीरा ठाकुर
- हीरा डोम
जनवाद के आवाज - जनकवि भोला
आवऽता दहाड़ते
जनवाद के आवाज
ना चलल बा ना चली
सामंती ई राज
जन-जन के त्याग शक्ति
ना करी अब कउनो भक्ति
घर गांव जवार के नारा बा
जाति ना साथिये दुलारा बा
ना रही कनहूं हत्यारा
जन जीवने बा प्यारा
बस इहे बा नारा, इहे बा नारा
सभे बा प्यारा, प्यारा, प्यारा।
--------------------------------------अंक - 14 (10 फरवरी 2015)
सदस्यता लें टिप्पणियाँ भेजें (Atom)
ट्वीट
परसिध पोस्ट
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
पगे पग ठोकर समय के नचवना कइसन जिनगी सटत रोज पेवना॥ घुमल अस चकरी पलिहर जोताइल नमियो ना खेते बीया बोआइल उमेदे से अंखुवा , फोरी न भुंइयाँ इह...
-
" बाउजी, बाउजी....तनी ऊपर देखेम...उम्म्म्म्म... ना..लइटवा के अंजोरा तनी खड़ियाs जाईं..." बाउजी धीरे धीरे खटिया से उठेके कोसिस कई...
-
अंक - 76 (19 अप्रैल 2016) चइता विशेषांक कऽ रचना सूची संपादकीय चइता नाही बसे अब गाँव में लेख चइता चित्त से जोड़ेला - केशव मोहन पाण्डेय...
-
(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के...
-
कलयुग कऽ रंग चाहे घर होखे चाहे गाँव होखे, चिहे जिला देश विदेश होखे, हर जघे एके बाजा बजावत बा, कलयुग आपन रंग देखावत बा। धन खाति...
-
चिथरा पहिर घुसरि पुअरा में देखत सुघर सोनहुल सपना ऊसर बंजर परती धरती सींचि-सींचि लोहू से अपना हम दुनिया के सरग बनवलीं नंदन वन अइसन चमक...
-
तब से बा अउँजियाइल जब से शहर में आइल तब से बा अउँजियाइल रोटी बदे दुलरुआ खूंटा से बा बन्हाइल गदहो के बाप बोले, दिनवो के रात ...
-
नरेस - "हेल्लो...हां पापाजी...परनाम..कइसन बानी?" पापाजी - "खुस रहs बेटा... सब ठीक बा...तू ठीक बाड़s नू? कइसन गइल अबकी परिक्छ...
-
बिहार के महातम ना केवल अभिए बल्कि बहुत पहिले से हवे। प्राचीन भारत में लगभग ४७५ ई. तक यानि गुप्त वंश तक जेतना भी राजा भईलन उनकर बिहारे एगो...


text:
विकिपीडिया:विकिप्रोजेक्ट
एगो विकिप्रोजेक्ट एक तरह के मंडली होला जहाँ विकिपीडिया पर योगदान करे वाला सदस्य लोग मिल के एगो टीम के रूप में काम करे ला आ विकिपीडिया के गुणवत्ता में सुधार करे ला। अइसन मंडली सभ अक्सरहा, कौनों एगो बिसय पर काम करे ला, जइसे के बिज्ञान से संबंधित लेख, या फिर कौनों भूगोलीय लोकेशन बीछ के ओह से जुडल लेख सुधारे ला, या फिर विकिपीडिया के आम रखरखाव काम में से कुछ के बीछ के आपन योगदान करे ला।
भोजपुरी विकिपीडिया पर सगरी चालू विकिप्रोजेक्ट के लिस्ट एकरे डायरेक्टरी में देखल जा सकत बाटे।
कौनों विकिप्रोजेक्ट आपन नया नियम नीति न बनावे ला आ विकिपीडिया के मूल नीति नियम के उल्लंघन ना करे ला। कौनों बिसेस लगाव भा राय या बिचारधारा से परभावित हो के लेखवन में अइसन बात लिखल जे विकिपीडिया के तटस्थता नीति के खिलाफ़ होखे, विकिप्रोजेक्ट के काम ना हवे आ अइसन ना करे के चाहीं।
प्रोजेक्ट खोजल[संपादन]
विकिप्रोजेक्ट सभ पर नया सदस्य लोग के हमेशा स्वागत बाटे आ लोग के एकरा खातिर उत्साहित कइल जाला कि अपना पसंद के विकिप्रोजेक्ट से जुड़े। आप भी एकदम फिरी हो के कौनों विकिप्रोजेक्ट, भा अपने पसंद के सगरी विकिप्रोजेक्ट सभ से जुड़ीं !
एगो विकिप्रोजेक्ट चालू कइल आ मैनेज कइल[संपादन]
मूल रूप से नया विकिप्रोजेक्ट बनावे के मतलब बाटे अइसन लोग के मंडली बनावल जे एक साथ मिल के कौनों बिसय पर काम कइल चाहत होखे।
नया विकिप्रोजेक्ट शुरू करे से पहिले, विकिप्रोजेक्ट के रूपरेखा आ ब्यवस्था पढ़ लीं, साथे-साथ पहिले से मौजूद विकिप्रोजेक्ट के इस्तेमाल करीं आ धियान से अध्ययन करीं की वास्तव में प्रैक्टिकल तरीका का बाटे जेवना के तहत ई विकिप्रोजेक्ट काम करत बाड़ें। एकरे बाद आप विकिप्रोजेक्ट प्रस्ताव पन्ना पर आपन प्रस्ताव रखीं आ विकिप्रोजेक्ट के शुरू करे के कारन आ जुड़े वाला सदस्य लोग के बारे में बताईं। आमतौर पर अगर कई सदस्य लोग कौनों विकिप्रोजेक्ट शुरू कइल चाहत बा आ एकरे महत्व के बारे में आश्वस्त बाटे, विकिप्रोजेक्ट शुरू कर सकत बाटे आ प्रस्ताव रखल कौनों जरूरी चीज नइखे। हालाँकि, प्रस्ताव रखे से कई चीज के सुबिधा हो जाला, लोग के सुझाव मिले ला आ प्रोजेक्ट अगर बनावे के फैसला हो जाय तब एकरे निर्माण में आपसी सहजोग से जल्दी से काम हो जाला, एकरा खातिर सदस्य जोड़े में आसानी हो जाला।
अन्य जानकारी[संपादन]
अउरी जानकारी खातिर, या अगर आपके मन कुछ सवाल होखे, देखल जाय विकिप्रोजेक्ट काउंसिल।
इहो देखल जाय[संपादन]
- विकिपीडिया:विकिपीडिया पर योगदान - ई जाने खातिर की कहाँ आ कइसे रउवाँ विकिपीडिया के मदद कर सकत बानी।


text:
- एसएन मेडिकल कालेज आगरा के एम्स जीसन बनावे ला केन्द्रीय स्वास्थ्य मंत्री डा. हर्षवर्धन कालेज प्रशासन के दू सौ करोड रुपिया के योजना बनावे के कहलन. एहमें से 170 करोड रुपिया केन्द्र आ 30 करोड रुपिया राज्य सरकार दिही. कालेज के सात गो विभाग के सुपर स्पेशिलिटी ग्रेड के बनावल जाई.
- दिल्ली पुलिस आंध्र प्रदेश के तीन गो व्यापारियन के हत्या करे खातिर एक करोड़ रुपिया के सुपारी लेबे वाला सात गो भाड़ा के हत्यारन के गिरफतार कइलसि.
- महाराष्ट्र के उप मुख्यमंत्री रहल राष्ट्रवादी कांग्रेस पार्टी नेता अजीत पवार कहलन कि राकांपा छोड़ दोसर कवनो दल में महाराष्ट्र चलावे के बेंवते नइखे.
- मध्यप्रदेश के सीधी जिला के मझौली इलाका के कोलाट जंगल में दू गो भालुअन के हमला से गंभीराह घाहिल एगो चरवाहा के जिला अस्पताल में भरती करावल गइल बा.
- प्रधानमंत्री नरेंद्र मोदी जन धन योजना के सफलता ला बैंक अधिकारियन आ कर्मचारियन के सरहले बाकिर चेतइबो कइले कि आगे के राह सहज नइखे होखे वाला. कहलन कि नयका खातन के जिन्दा राखे आ उपयोगी बनावे के जरूरत पड़ी.
- आनलाइन खुदरा कारोबार करे वाली बड़की कंपनी फि्लपकार्ट काल्हु अपना बिग बिलियन डे सेल का दौरान वेबसाइट क्रैश होखला आ दाम बढ़ला खातिर माफी मँगलन.
- बतावल जात बा कि आतंकवादी ओसामा बिन लादेन के एगो करिया बैग में 136 किलो के सिकड़ में लपेट के समुन्दर में फेंकल दिहल रहे. इहो सामने आइल बा कि अमेरिका तब के राष्ट्रपति आसिफ अली जरदारीओ से बात कइले रहे.
- महाराष्ट्र में ठाणे के एगो अदालत गलतबयानी के मामिला में कोर्ट में सुनवाई का बेरा हाजिर रहे से राहुल गाँधी के छूट दे दिहलसि. राहुल संघ का खिलाफ बयान दिहले रहले.
- कश्मीर के अलगाववादियन के महिमामशडित करे वाली फिलिम हैदर के वडोडरा के एगो सिनेमाघर में चले से रोक दिहल गइल. कुछ लोग फिलिम का खिलाफ जोरदार प्रदर्सन कइल आ फिलिम ना चले दिहल.
- पाकिस्तान के कहना बा कि पिछला सात दिन से भारत सीमा पर गोलीबारी करत बा आ ईदो का मौका पर गोलीबारी ना रोकलसि. जबकि हकीकत ई बा कि पाकिस्तानी गोलीबारी के जबाब दिहले रहुवे भारत.
- भारत पाकिस्तान के साफ साफ चेता दिहले बावे कि हर हमला के जोरदार आ सठीक जबाब दिहल जाई.
- धार्मिक आ आध्यात्मिक नगरी वाराणसी में आयोजित तीन दिन के अखिल भारतीय वैदिक सम्मेलन में वेद ज्ञाता माँग कइले कि विश्वविद्यालयन में वेद अध्ययन के अनिवार्य बनावल जाए.
- दिवाली धमाका सेल खातिर देश के आनलाइन कारोबारियन का बीच जारी होड़ का चलते आनलाइन कारोबार में खूब बढ़ोतरी भइल बा आ एह दौरान नाहियो त चार हजार करोड़ के कारोबार होखे के आशा जतावल गइल बा.
- कर्नाटक उच्च न्यायालय तमिलनाडु के मुख्यमंत्री रहल जे जयललिता के जमानत देबे से मना कर दिहलसि. कहलसि कि जमानत देबे के कवनो आधार नइखे. जबकि सरकारी वकील जमानत के विरोध करे से मना कर दिहले रहले.
- बिहार सरकार दशहरा भगदड़ का बाद पटना मेडिकल कालेज मे मचल अफरातफरी खातिर दोषी बतावत अस्पताल के अधीक्षक डा॰ लखीन्द्र प्रसाद के निलंबित कर दिहलसि आ चार गो चिकित्सकन के तबादला कर दिहलसि.
- लोक जनशक्ति पार्टी अपना बिहार इकाई के फेर से बनावत पशुपति कुमार पारस के दुबारा प्रदेश अध्यक्ष बना दिहलसि.
- उत्तर प्रदेश के मऊ जिला के भाहर इलाकं में पारिवारिक कलह का चलते जान देबे के कोशिश में आग लगा लेबे वाला मरद मेहरारू के हालत बहुते खराब बनल बा.
- बिहार के रोहतास जिला के दरिगांव थाना के बुरई मोड़ का नियरा दू गो मोटरसाईकिलन के टकरइला से की टक्कर में दादी पोता समेत तीन लोग के जान चल गइल आ दू जने घवाहिल हो गइल बाड़े,
- भारतीय कालीन निर्यात संवद्र्धन परिषद केन्द्र सरकार के सहयोग से वाराणसी में 10 से 13 अक्टूबर ले चार दिन के इंडिया कार्पेट एक्सपो आयोजित करी जवना में 57 देश के चार सौ से अधिका आयातक शामिल होखीहे.
- बिहार के कैमूर जिला के अधौरा इलाका के खुखमा गांव के रहे वाला आ बड़का किराना व्यवसायी प्रभु साह के काल्हु देर रात अपहरण कर लिहल गइल बा.
- मारीशस के संसद के काल्हु भंग कर दिहल गइल आ अब देश में नया चुनाव करा के देश के संविधान में बदलाव करे के राह आसान हो गइल बा.
- लापरवाह आ कामचोर कर्मचारियन पर काबू करे खातिर केन्द्र सरकार अपना कर्मचारियन के अनलाइन हाजिरी लेबे खातिर बायॉमीट्रिक अटेंडेंस सिस्टम लॉन्च कइलसि. एह सिस्टम से कर्मचारियन के हाजिरी का साथही ओह लोग के कामकाजो पर नजर राखल जाई.
- चुनाव आयोग हरियाणा के मुख्य चुनाव अधिकारी से रॉबर्ट वाड्रा के मिलल जमीन पर रिपोर्ट मँगलसि.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं
टटको में टटका आज के खबर पढ़ीं…..


text:
पिछला दिने महाराष्ट्र दिवस का पूर्व संध्या पर मुंबई में आयोजित पद्मश्री महेश पाडगाँवकर भाषा भाषी सम्मान समारोह में साहित्य कला सम्मान से सम्मानित कइल गइल. कार्यक्रम के आयोजन उत्तर भारतीय विकास परिषद के मुन्ना त्रिपाठी कइले रहलें आ एहमें पूर्व प्रधानमंत्री राजीव गाँधी के सलाहकार आ चौदह भाषा के जानकार डी के त्रिपाठी, वस्त्रोद्योग मंत्री आरिफ नसीम खान, सांसद दीना पाटिल समेत कई गणमान्य लोग मौजूद रहुवे.
जय सिंह चोरवा बनल दामाद, पायल, कुरुक्षेत्र, मोरा बलमा छैल छबीला, आ नालायक समेत करीब दू दर्जन से बेसी भोजपुरी फिल्मन में मुख्य खलनायक के भूमिका कर चुकल बाड़न.
(स्रोत : शशिकान्त सिंह )


text:
सिनेमा भोजपुरी के चलन का खिलाफ त अनेके फिल्मकार विद्रोह के आग सुलगावत रहल बाड़ें बाकिर दर्शकन के एह आग से कवनो नया रोशनी नइखे मिलल. अबकी अनेके धारावाहिकन के निर्देशन कर चुकल निर्देशक दिनेश चन्द्र मिश्रा अपना फिल्म “एक और बगावत की आग” से एह बगावत के झंडा बुलंद करे जात बाड़न. बी. आर .इशारा जइसन मशहूर निर्देशकन के सहायक रहल दिनेश चन्द्र मिश्रा के कहना बा कि भोजपुरी सिनेमा कथ्य आ शिल्प के हिसाब से बहुते पिछड़ल बाड़ी सँ काहे कि एहन के कथानक पर बाजारवाद हावी हो गइल बा. भोजपुरी सिनेमा के बदहाली खातिर दिनेश चन्द्र मिश्रा स्टार सिस्टमो के दोषी मानेलें. हालाकिं उनकर इहो कहना बा कि अबही मार्केट में कवनो अइसन स्टार नइखे जे अकेले अपना दम पर फिल्म के कामयाबी दिलवा सके. मिश्रा के पूरा यकीन बा कि बढ़िया कहानी के अगर नयको सितारन का साथे परदा पर पेश कइल जाव तबो फिल्म जरूर चली. देखल जाव उनकर ई यकीन हकीकत बन पावऽता कि ना.
(स्पेस क्रिएटिव मीडिया के रपट)


text:
रूपा सिंह रूप लावण्य से भरल एगो नौजवान औरते के नाम ना ह बलुक ओह कलाकार के नाम ह जे अभिनय के बस नाम अउर दाम कमाए के जरिये भर ना बूझसु. ऊ एकरा के कलाधर्मिता कहेली. पटना रंगमंच से बरिसन तक जुड़ल रूपा सिंह पटना दूरदर्शन की चर्चित अभिनेत्रियन में गिनल जाली. समाचार वाचिका का रूप में आपन टीवी कैरियर शुरू कइला का बाद रूपा सिंह पटना दूरदर्शन पर “दास्तान ए जुर्म” के एंकरिंगो कइली आ एहिजे से उनुकर गाड़ी चल पड़ल. फेर त “चुटकी भर सेनुर” आ मैथिली में “नैन न तृप्त भयल” जइसन धारावाहिकन आपन मौजुदगी दर्ज करवली. पटना में रहते रूपा सिंह प्रांतीय स्तर तक ख्याति पा लिहली. बाद में उनुकर प्रतिभा देख के भोजपुरी फिल्म निर्मातो आ गइलन आ देखते-देखत पटने से रूपा रानी दर्जनभर फिल्म कर लिहली. “बी.ए. पास बहुरिया”, “धरमवीर”, “विदाई”, “सजन परदेसिया”, “धरती के लाल”, “लक्ष्मी जइसन दुलहिन हमार”, “गोरी तेरा गांव बड़ा प्यारा”, “विवाह” अउर मैथिली में “आपन गाम आपन देस” जइसन फिलिम उनुका खाता में अइली सँ. रूपा पहिला बेर मुंबई आईल रही “लक्ष्मी जइसन दुलहिन हमार” का शूटिंग खातिर. एस्सेल स्टूडियो, ट्राम्बे में रूपा के सामना मुंबईया तकनीशियन आ पत्रकारन से पहिला बेर भइल रहे.
रूपा सिंह ना सिर्फ रूपे रंग आ बात व्यवहार में नीक आ शालीन हई बलुक उनुका में अभिनयो प्रतिभा कूट कूट के भराइल बा. उनकर प्रतिभा सागर आर्ट्स के भोजपुरी धारावाहिक “जय जय शिवशंकर” में रउरा महुआ टीवी पर देख सकीलें. एह धारावाहिक में विजी का रूप में रूपा सिंह साचहु बहुते बिजी बाड़ी. एह धारावाहिक का चलते रूपा सिंह के मुंबई प्रवास करे के पड़ल बाकिर भोजपुरी फिल्मन से नाता बनल रहल. मुंबई अइला उनुका महज चारे महीना बीतल बा आ तीन गो फिल्म बन के तइयार हो गइल बा – पापी के पाप काहे गंगा धोये, नंदू निकम्मा, अउर कलुआ-बुधुआ. पापी… में त रूपा सिंह अपना व्यक्तित्व का उलटा एगो निखालिस नकारात्मक भूमिका निभवले बाड़ी, जय-जय… का विजी से बिल्कुल उलट. रेखा के दिवानी रूपा “पार” के शबाना वाली भूमिका करे के चाह रखले बाड़ी. देखल जाव उनुकर ई आस कब आ कइसे पूरा होखत बा. तब ले गुडलक फॉर जय-जय शिवशंकर एंड ब्रेवो फॉर पापी के पाप…
(स्रोत – उमेश सिंह चन्देल)


text:
काल्हु इंगलैण्ड का साथे हो रहल टेस्ट मैच में अपना पहिलका पारी में एक समय भारत चार विकेट का नुकसान पर २६६ रन बना लिहले रहुवे. बाकिर ओकरा बाद जे भहराये के शुरू भइल त तू चल हम आवते बानी वाला अंदाज में भारत के बल्लेबाज एक एक करके आउट होत गइले आ २७३ रन
कर्नाटक के मुख्यमंत्री येदियुरप्पा अपना पर लागल भठियरपन के आरोप आ भाजपा आलाकमान के निर्देश का बावजूद सौदेबाजी में लागल बाड़न आ इस्तीफा के मसला अझुरा के रखले बाड़न. बाकिर आजु बतावल गइल बा कि ऊ राज्यपाल से दुपहिरया एक बजे के बाद के कवनो समय मँगले बाड़न जब ऊ राज्यपाल के आॡन इस्तीफा सँउपिहे.
लोकसभा स्पीकर मीरा कुमार काल्हु शुरू होखे जा रहल संसद सत्र से पहिले आजु सर्वदलीय बईठका बोलवले बाड़ी जवना में सभका से संसद के सुचारू रुप से चले देबे के कहल जाई, एह सत्र में सरकार ३२ गो नया विधेयक ले आवे वाली बा जवना में बहुसंख्यक विरोधी सांप्रदायिक हिंसा बिल, लोक पाल बिल, भूमि
केन्द्रीय वित्त मंत्री प्रणव मुखर्जी के कहना बा कि केन्द्र सरकार जनवरिये से भठियरपन का खिलाफ कार्रवाई में लागल बिया. सिविल सोसाइटी के लोग त अप्रेल में आन्दोलन शुरु कइल. कहलन कि अगर अन्ना के आपन ड्राफ्ट सबले बढ़िया लागत बा त उनुका चाहीं कि अपना समर्थक पार्टियन के ओकरा पर तइयार करवावसु आ ओकरा
बिहार का औरंगाबाद जिला में दाउदनगर प्रखंड के कई गाँवन में आसमान से बिजली गिरला से एगारह लोग के मौत होखे के खबर बा. करीब एक दर्जन लोग एह ठनका में झँउस गइल बा. पसवाँ, जमुआवां, चिलकी अम्बा, बालाकरमा वगैरह गाँवन में बिजली गिरला के खबर बा. एक आदमी के मौत अरवल जिला के कलेर
रोहतास जिला के नौहट्टा थाना के बंडा गाँव में काल्हु नक्सली पाँच आदमी के मौत के घाट उतार दिहले आ बहुते लोग के घवाहिल कर दिहले, कैमूर अंचल विकास परिषद के जिलाध्यक्ष सुग्रीव सिंह खरवार के मकान में आग लगा दिहले सँ. अधिकतर मरे वाला लोग ओही घर के रहे. तीन जने के टाँगी से
यूपी सरकार के फैसला का बाद लखनऊ स्थित छत्रपति शाहूजी महाराज चिकित्सा विश्वविद्यालय के नियम में बदलाव कर दिहल गइल बा जवना का बाद राज्य के सगरी मेडिकल आ पारा मेडिकल कॉलेज एह विश्वविद्यालय से संबद्ध हो सकीहे. अबही अलग अलग विश्वविद्यालयन से संबद्धता का चलते एकरुपता नइखे. एक विश्वविद्यालय से संबद्ध हो गइला का
रालोद अध्यक्ष अजीत सिंह काल्हु बनारस में अपना पार्टी के चिन्तन शिविर के आखिरी दिने अपना संबोधन में कहले कि कांग्रेस पार्टी आ बसपा पूर्वांचल राज्य बनावे का बारे में कतनो बात करसु ओह पार्टियन के मन में पूर्वाचल राज्य बनावे के बात नइखे. अगर रहीत त पूर्वांचल राज्य पहिलही बन गइल रहीत. अजीत सिंह
काल्हु नोएडा भुमि अधिग्रहण से प्रभावित किसान आ नोएडा के सीईओ बलविन्दर कुमार का बीचे भइल बातचीत का बाद किसान आपन आन्दोलन तीन महीना ले रोक दिहले. किसानन के तीन गो माँग मान लिहल गइल बा मुआविजा बढ़ावे के माँग छोड़ के. अब प्रशासन विस्थापित लोग के अस्थायी बस्तियन के नियमित कर दी आ विकसित
आतंकवाद विरोधी दस्ता के अध्यक्ष एम एस बिट्टा गुजरात के मुख्यमंत्री नरेन्द्र मोदी के खुलेआम प्रशसा करत कहले बाड़न कि पंजाबो में कई गो फर्जी मुठभेड़ भइल रहुवे बाकिर अब ओहिजा शान्ति हो गइल बा. बिट्टा के कहना बा कि दबाव में कबो कबो पुलिसो से गलती हो जाले बाकिर ले दे गुजरात में आतकियन


text:
बनारस के भीड़ भाड़ वाला बाजार में एगो पी. सी. ओ. पर एगो मजदूर से देखाई देबे वाला मनही बाजार के तरफ पीठ करके केहु के फोन करत रहे.
'बाबू साहब नमस्कार...' दुसरा तरफ से हेलो के आवाज अईला पर पी. सी. ओ. वाला आदमी कहलस.
'नमस्कार. के बोल रहा है.?
'के बोलत हव जान के का कर बा बाबू साहब बस समझ ला कि हम सोहन संगी., चाहे त हम कमली के अदमी भी कह सकत हउआ...'
'कवन सोहन? कवन बिजली?' दुसरे तरफ के आवाज में तनी घबराहट महसूस होत रहे.
'कमली के ना जानत हउआ समझ सकि ला लेकिन सोहन के ना जानत हउआ तब कवनो बात नाही हम सब कुछ गमछा पाड़े के बता देब सब कुछ खुदे सामने आ जाई...' कहत के पी. सी. ओ. वाला फोन रख देहलस बाकि उहाँ से हटल ना आ वइसहीं खाड़ रहल. अगला मिनट में ही फोन बाजल आ पी. सी. ओ. वाला के जगहा उहे फोन उठवलस जईसे ओकरा मालूम रहे कि ओकरे फोन होखी आ ऊ पहिले से ही पी. सी. ओ. वाला के एकरा खातिर बता देले हो.
'तऽ एकर मतलब ई भयल कि आप सोहन के जानत हउआ?'
'हाँ.. लेकिन कमली?' दुसरा तरफ से आवाज आईल मानो ऊ कमली के बारे में सच में ना जानत हो.
'कमली वही हव बाबू साहब जवन आप के बदे बिजली रहल अउर जेके आप अधिकारियन वाले कालोनी के पिछवाड़े खतम कर देहला वईसहीं जईसे कि सोहन के सिनेमा हाल में...'
'सब झूठ.. का सबूत हौ.?'
'सबूत कऽ बात तऽ अदालत करी बाबू साहब..हम तऽ खाली गमछा पाड़े के ई बता सकी ला कि कईसे आप ठंडा वाली दुकान से ठंडा खरीद के ओम्मे कुछ पाउडर मिलवला फिर सिनेमा खतम भईले पर पुलिस के सोहन कऽ लाश मिलल...'
'.........????' दुसरे तरफ से कवनो आवाज नाही.
'आप शायद ई सोचत हो बऽ कि हमके एतना सब कुछ कईसे मालूम अउर हम एतना दिन खामोश काहे रहली.. त सुना कमली के मौत क खबर मिलले के बाद से ही हम सोहन के पीछे पड़ल हई..फिर सिनेमा हाल के बाद से आप के पीछे...चाहीत त आपके घरे भी आ सकत रहली लेकिन ओम्मे हमरे जान कऽ भी खतरा रहल... यही से आप कऽ नम्बर जाने के पीछे पड़ गईली अउर जब नम्बर मिल गयल तब सोचली कि गमछा पाड़े के पास जाये से पहिले एक बार आपसे बतिया ली काहे से जेके जाये के रहल चक गयल.. आप कहीं भी रहा हमके का फरक पड़ी.. लेकिन यदि हमके कुछ मिल गयल तऽ हमार जिनगी जरुर बन जाई..अआप समझत हउआ नऽ हमरे कहे क मतलब?' पी. सी. ओ. वाला आपन बात कह के दुसरे तरफ के जवाब खातिर इंतजार करे लागल.
'हम पचास हजार दे सकत हई..' दुसरा तरफ से आवाज आईल तऽ पी. सी. ओ. वाला व्यंग से बोललस..
'बाबू साहब कमली जिन्दा होत तऽ अब तक न जाने केतना ५०००० कमा लेले होत...दू खून के कीमत ५००००..? कुछ कम नाही हव.?'
'हम एक लाख से एक पईसा बेसी नाही देब...' दुसरे तरफ से आवाज आईल...
'बाबू साहब जानत हई कि पहुँचल भयल आदमी हउआ ऊ दुनो के तरह हमहुँ के खतम कर सकत हउआ चाहे करा सकत हउआ.. लेकिन १० लाख से नीचे में बात ना बनी... बात समझ में आये तऽ संझा तक अपने घरे के छत पर लाल कपड़ा लगा दिहा नाहि त हमके कवनो दोष मत दिहा....'
'लेकिन.?'
'लेकिन वेकिन नाही पूरा १० लाख अउर हाँ शहर से भागे के कोशिश बेकार रही काहे से कि हमार नजर सिर्फ अउर सिर्फ आप पर ही हव अउर हम सिर्फ संझा तक इंतजार करब...'
कह के पी. सी. ओ. वाला फोन रख के दुकान वाले के पइसा देके सामने बाजार के तरफ मुड़ल त साफ पहिचान में आ गईल कि ई अउर केहु ना बल्कि ठलुआ हव. एहर ओहर देखे के बाद ठलुआ एक तरफ चल पड़ल आ एक मोड़ पर मोटरसायकिल के साथे खड़ा पाड़ेजी के तरफ देख के काम हो गईला के इशारा कईलस आ फिर उनका पीछे जाके बईठ गईल आ पाड़ेजी आपन मोटरसायकिल आगे बढ़ा लिहले...
एह घटना के तनिका देर बाद ठलुआ अउरी पाड़ेजी यस. पी. साहब के सामने बइठल रहे. यस. पी. साहब के चेहरा से लागत रहे कि ऊ काफी गहरा चिन्ता में पड़ल बाड़े...
'गमछा महाराज आपके बहुत बहुत धन्यवाद.. जेतना सबूत आप जुटा देले बायन ओतना कातिल के पकड़े खातिर काफी हव लेकिन...' यस. पी. साहब के स्वर में चिन्ता साफ महसूस होत रहे..
'लेकिन का यस. पी. साहब?'
हम चाहब कि कातिल के गिरफ्तारी में ही आप ही सामने रहा.. हम समझत हई कि आपके हमार मजबूरी समझ में आ रहल होई? यस. पी. साहब कहले.
'ओहमा कवनो समस्या नईखे बस तनिका ठलुआ के ऊपर खतरा बनल रही...'
ओकरे खातिर आप निश्चिन्त रहल जाये.. ठलुआ पर खतरा के पहिले सामने वाला ई दुनिया में ना रही बस आप ओके कवनो खाली जगह में बोलावे कऽ इंतजाम करके हमके सूचना दे देब बकिया हम देख लेब.. वइसे थोड़ा देर बाद से हमार बहुत भरोसे कऽ जवान कातिल पर नजर रखे शुरु कर दी...'
' फिर तऽ कवनो बाते नईखे.. हम आपके पूरा सूचना दे देब...' कहत के पाड़ेजी खड़ा हो गईले साथे साथे ठलुओ खड़ा हो गईल..
के रहे कातिल.?, कातिल में अइसन का बात रहे कि यस. पी. साहब सोच में पड़ गईले?, का सचमुच कंकाल के रहस्य पर से परदा उठला के बाद कातिल पर से भी परदा उठ जाई..? जाने खातिर इंतजार करीं अगिला भाग के...


text:
सिनेमा भोजपुरी में त अपने अनेके अदाकारा लोग के अपना अदा से दर्शकन के दिल जीतत देखले होखब बाकिर अबकी एगो नया चेहरा लउकी मिंक सिंह के जे अपना लटका-झटका अउर मदमस्त अदा से दर्शकन के घायल करीहें. वेद ऑडियो वीडियो फिल्म्स प्रोडक्शन के भोजपुरी फिल्म “विध्वंस” के एगो आइटम सॉन्ग में मिंक सिंह के जलवा देखे के मिली.
निठारी हत्याकांड पर बनल बतावल जात एह फिल्म के निर्माता हउवें श्रवण कुमार आर्य आ निर्देशक अशोक गोस्वामी. कलाकारन में मनोज पाण्डेय, प्रिया शर्मा, कुणाल सिंह, साधना सिंह, मिंक सिंह के अलावे बिंदु दारा सिंहो पहिला बेर भोजपुरी परदा पर दर्शकन से रु-ब-रु होखीहें.
(स्पेस क्रिएटिव मीडिया के रपट)


text:
(इ लेख भोजपुरी के लोकप्रिय ई-पत्रिका आखर के अप्रैल 2015 अंक में छप चुकल बा )
Wednesday, April 13, 2016
सतुआन- लोकसंस्कृति के परब
धरम के बाजारू चश्मा हटा के देखीं त जेतना भी परब त्यौहार बा , सब लोक-परब ह । सकरात, छठ, होली दिवाली, नवरात्र , सतुआन आ ना जाने केतना परब । सभे परब सामाजिक समरसता बनावे खातिर कवन विधि अपनवले, इ ध्यान देवे वाला बात बा । उदाहरण में एहिजा सतुआन पे चर्चा करब । बाकी परब में रउआ सुधि पाठक लोग अंदाज लगा लीं ।
सतुआन भा सतुआ सकरात (संक्रांति) त नामे से बुझा जाला कि एही दिन के सत्तूआ के सम्बन्ध बा । बाकी काहे , चर्चा आगे बा । बिहार (संगठित)- पूर्वी उत्तर प्रदेश में जहाँ सतुआन मनावल जाला ओही दिन बंगाल में में “पैला (पीला) बैसाख” परब आ पंजाब में बैशाखी मनावल जाला । बंगाल आ पंजाब के नया साल एही दिन से शुरू होला । दक्खिन भारत में इ लोक-परब के नाम बिशु त आसाम में बिहू कहल जाला । कमोबेश भारत के हरेक जगहा इ लोक-परब मनावल जाला । सतुआन, सकरात, मेष संक्रांति, वैशाखी, पैला बैशाख, बिशु भा बिहू सभे के मनवला के पाछे एके कारण बा – नया फसल के अईला के आनंद मनावल आ आपन इष्ट देवता के धन्यवाद देवे के ।
सतुआन हरेक साल 13-14 अप्रैल के मनावल जाला । खगोल शास्त्र आ अंग्रेजी कलेंडर के अनुसार 21 मार्च के दिन-रात बराबर होला । ओकरा बाद दिन आ रात के अनुपात बदल जाला । दिन बड़ आ रात छोट होखे लागी । इ समय ह नया अन्न के आवे के । दलहन फसल के कटनी एही समय शुरू होला । गेहूं के हिंदी में “कनक” कहल जाला आ “कनक” के दोसरका अर्थ सोना भी होला । पियर दह-दह सोना के रंग में रंगायिल खेत के देख के किसान के मन पोरसा भर उछ्लत रहेला । सरसों, गेहूं के पौध गोटाइल बाली के भार से झुकल जात बा । माने धरती के देह से निकलल आ धरती के खून से पोसाइल आपन समृद्धि के धरती के ही समर्पित करत– “त्वदीयं वस्तु देवर्षे, तुभ्यमेव समर्पये ” ।
किसान धरती के सेवा करेले आ बदला में धरती आपन छाती फाड़ के फसल देवेली । एकर आनंद उहे जे माई आ बेटा के बीच होला । किसान माई धरती के धन्यवाद देवे खातिर वैशाख के एह विशेष दिन के उत्सव के रूप में मनावेले । एह दिन नया अन्न खाए के महातम ह । सतुआन में भी इहे होला बाकी तनिक पुरनिया लोगन के वैज्ञानिक सोच आ लोक संस्कृति के बचावे के जेतना विध एह सतुआन में बा, उ दोसर परब में ना लउके ।
सतुआन के दिन सत्तुआ (नया अनाज विशेष चना-जौ के भूंज के चूरन कईल) के साथे आम के टिकोढा, गुर, दूध खाए आ नया घईला के पानी पिए के महातम बनवल गईल । आ इहे कुल्हि दान धरम करे के । सतुआन में सत्तुआ खाए के कहल जाला एकरा पाछे कुछ वैज्ञानिक सोच रहल ह । नया अनाज में गर्मी होला, नया अन्न के सेवन से कुछ शारीरिक प्रकोप भी होला । अनाज के इ गर्मी पेट में भी गरमी करेला । वायु विकार बढे के इ बड़का कारण ह । कबो कबो नया अन्न खयिला से पेट भी झरे लागेला , जेकरा के हमनी कीन्हा चईतार लागल कहाला । भुजल अन्न के चूरन पेट में वायु के दोष दूर करेला । कच्चा आम में अमल के गुण होला जे वायु विकार के दूर करेला आ पाचन शक्ति के बढ़ावेला । एह समय मौसम के बदलाव होला एह से शारीर में कफ भी उत्पात मचावेला एह से गुर भी शामिल कर लेवल गईल । साथ में घईला के ठंढा पानी माने शारीरिक गरमी जे नया अनाज से हो रहल बा ओकरा के शांत करे के । ओइसे एक दू बरखा के बाद जब वातावरण ठंढाला तब नया अनाज के गर्मी भी शांत हो जाला । बाकी लोक-परब के बहाने तन-मन के इलाज भी हो जाए आ उत्सव हो जाए त का हरज बा ! अब एतने उत्जोग में मय समाज के कईसे बंधाईल इ पुरुखा-पुरनियन के सोच रहे ।
लोक-परब के माने इ जेह में समाज के हरेक वर्ग के कुछ ना कुछ योगदान होखे । ए ही परब त्यौहार में सभे के आमदनी आ उत्सव के जरिया बने एकर ख़ास धेयान देवल गईल । आज के बिगड़ल परिभाषा में जजिमान आ पुरोहित के माने उहे जे पूजा पाठ करावे आ दान दक्षिणा लेवे आ देवे । दान देवेवाला जजिमान आ लेवेवाला पुरोहित । बाकी इ परिभाषा के मूल रूप में इ ना रहे । समाज में हरेक उ जजिमान रहे जे केहू से कवनो काम लेत रहे । दोसरका तरह से कहीं त “सेवा देवेवाला” आ “ सेवा लेवेवाला” एक दूसरा के जजिमान रहलन । आ इ सब कर्म प्रधान रहे । हज्जाम के सेवा देवे वालन के जेतना ग्राहक उ ओकर जजिमान , एही तरह समाज के चर्मकार, कुम्हार, मेहतर जईसन सेवावालन के भी जजिमान रहन । एतने ना सामाजिकता में जजिमान के क्रय बिक्री भी होत रहे । बंटाई भी होत रहे । इन्हा तक कि दान दहेज़ में भी जजिमनिका दियात रहे । माने दहेज़ लेवेवाला अब जजिमान के सेवाकर्ता हो जाई आ एह से जेतना भी कमाई होई उ ओकर हो जाई । इ एगो समाजिकता के रूप रहे जेह में एक दोसरा के सहारा देके आगे बढ़ावे के धेयान राखल गईल रहे ।
सतुआन खाली किसान के परब ना ह, घुन्सारी झोंकेवाला, अनाज पिसेवाला, माली आ कुम्हार सभे के परब ह । नया अनाज त किसान किंहा आईल, घुन्सारिवाला त खेती ना करे बाकी जब उ अनाज भुंजे के सेवा दी त कुछ अनाज ओकरो भेंटाई । माली आम के टिकोढा दी त अनाज ओकरो भेंटाई । गुर खातिर बनिया के आ नया घईला देके कोंहार के भी कुछ नया अनाज मिली । अब दान-धरम कई के गरीब-गुरुबा आ ब्राहमण के भी नया अनाज दियाई । माने मय समाज केहू तरे नया अन्न में आपन आपन हिस्सेदारी राखेला । आ जब इ नया अन्न घर में आईल त उपरवाला, आ इष्ट के धन्यवाद देत परब त मनबे करी ।
लोक-परब के इहे माने ह जेह में सब के सहभागिता आ सहभोजिता रहे । एह परब मे कवनों छुआछुत ना मानल जाए । अगर गौर करब त छठ जईसन लोक-परब में जे समाज मे सबसे अछूत रहल ओकरे बीनल दउरा आ सूप जादे पबितर । आ कुल एही तरह के बात बाकी लोक-परब मे भी बा । बस आपन नजरिया बदल के देखब त आपन पुरखन के सोंच पे गर्व होई ।बाकी आज के समाज के रूप बदल गईल बा । आज के आदमी सामाजिक ना होके व्यक्तिवादी हो गईल बा । संयुक्त परिवार जे समाज के छोट रूप रहे विलुप्त हो रहल बा आ साथ में लोगन के सामाजिकता के धारणा भी । बदलत परिस्थिति में समाज के कर्म क्षेत्र भी बदल गईल आ साथ में आवश्यकता भी । बाजारवाद हर जगहा आ गईल । शौपिंग मौल आ जनरल स्टोर सेवाकर्ता आ हमनी के उनके जजिमान । रोपेया के भावे परब त्यौहार मनायीं । अईसन बदलत वातावरण में लोक-परब मनावल खाली मन के बह्लावल ही कहाई ।
(इ लेख भोजपुरी के लोकप्रिय ई-पत्रिका आखर के अप्रैल 2015 अंक में छप चुकल बा )
Subscribe to: Post Comments (Atom)


text:
बरफीवाला विद्यालय के प्रेक्षागृह लड़िका लड़िकियन से पूरा भरल बा. मंच पर आधा दर्जन डांसर जुटल बाड़े बाकिर मुख्य गायक के इंतजार हो रहल बा. तबले पता चलत बा कि मुख्य गायक के तबियत खराब बा. अब का होई? तले ले आवत बा एगो बांका नौजवान आ आवते रंग जमा देत बा हरे रामा हरे कृष्णा से. गाना के कड़ी बा केहू से दिल यदि जोड़ऽ भाई, जनमो जनम ले ना छोड़ऽ भाई. पूरा हॉल सीटियन से गूंजे लागत बा. कालेज के ब्यूटी क्वीन रानी के त दिले बेकाबू हो जात बा आ उहो अपना आधा दर्जन सहेलियन का साथे मंच पर आ के शुरुहो जात बाड़ी, हरे रामा हरे कृष्णा….
ई नजारा रहुवे श्री वी इंटरनेशनल प्रोडक्शन का बैनर में बनल निर्माता अशोक गुप्ता के फिल्म दिल के जवना के निर्देशन करत बाड़े एम॰आई॰राजा. मुख्य भूमिका में प्रवेशलाल यादव आ पाखी हेगडे के जोड़ी बा. निर्माता का मुताबिक ई म्यूजिकल रोमांटिक फिल्म बा. कहानी का बारे में बतवलें कि रानी अमर के दिल त दे देत बाड़ी बाकिर बीच में एगो दुर्घटना घट जात बा आ रानी के जिनिगी के रंगे बदल जात बा. फेर का होत बा, कइसे सबकुछ ठीक होखत बा एकरा खातिर त फिल्मे देखे के पड़ी.
दिल में भोजपुरिया महानायक कुणाल सिंह दादा के यादगार भूमिका में, कॉमेडी किंग मनोज टाइगर आ ऋतु पाण्डे के जोड़ी का साथ एयाज खान, मेहनाज, स्वाति वर्मा, आ अवधेश मिश्रा के मजगर भूमिका बा. गीत प्यारेलाल यादव कविजी, आ एस के चौहान के, संगीत मधुकर आनन्द के, नृत्य निर्देशन कानू मुखर्जी के, कथा पटकथा एमआई राज के, संवाद एस के चौहान के, छायांकन अकरम खान के, एक्शन शकील शेख के आ संपादन कोमल वर्मा के बा. हरीश गुप्ता एकर सह निर्माता हउवें जे बतवलें कि फिल्म के शूटिंग एही महीना पूरा करा लिहल जाई.
(स्रोत : प्रशान्त निशान्त)


text:
भोजपुरी के पहिलका टीवी चैनल महुआ पर देखावल जा रहल धारावाहिक शो सेन्हुर में छोटका परदा के दू गो मशहूर चेहरा के आगम हो चुकल बा. ई दुनु नाम ह गजेन्द्र चौहान आ उपासना सिंह के. एह धारावाहिक में गजेन्द्र चौहान के आगम दादा ठाकुर का रुप में भइल बा जे अपना परिवार आ बाल बच्चन के सुरक्षा खातिर तंत्र साधना का शरण में चल जात बा. गजेन्द्र चौहान के किरदार बहुते मजगर आ भावना से भरल बा. उपासना सिहं एगो तांत्रिक का भूमिका में बाड़ी जेकर नाम ह अग्नि. उनकरो किरदार बड़ा रुचिगर बनल बा.
एह दूनु आगम से सेन्हुर के मुख्य पात्र प्रिया के जिनिगी के धारा बदल चुकल बा. मनीष जैन का निर्देशन में बनत एह धारावाहिक के हर हफ्ता सोमार से बियफे ले रात आठ बजे से देखल जा सकेला.
(स्रोत : प्रशान्त निशान्त)


text:
आरा के पद्मश्री डॉ भरत मिश्रा जनम से नेत्रहीन रहले बाकिर अपना अपने अंतर्मन के ज्योति से अतना आलोकित भइले कि राजनीति विज्ञान के विश्वविद्यालय प्रोफेसर बनले आ दर्जनों किताब लिख डललें. भारत सरकार उनुका के पद्मश्री से सम्मानित कइले रहुवे. ओही डा॰ भरत मिश्रा के इयाद में पिछला दिने “भोजपुर जिला हिंदी साहित्य सम्मलेन” ५ फरवरी के पद्मश्री डॉ भरत मिश्रा स्मृति समारोह के आयोजन कइलसि.
एह ” स्मृति संध्या” के उदघाटन बिहार भोजपुरी अकादमी के अध्यक्ष प्रोफेसर रवि कान्त दुबे कइले. समारोह में प्रोफेसर श्याम मोहन अस्थाना, उर्मिला कौल, डॉ के. बी. सहाय, डॉ नन्द जी दुबे, डॉ उमा शंकर पाण्डेय, प्रोफेसर दिवाकर, ममता मिश्रा, सत्येन्द्र उपाध्याय, भास्कर मिश्रा समेत अनेके विद्वान लोत आपन विचार बतावल.
एह मौका पर बोलत बिहार भोजपुरी अकादमी के अध्यक्ष प्रोफेसर रवि कान्त दुबे कहलन कि भोजपुरी अकादमी पद्मश्री डॉ भारत मिश्रा के नाम पर हर साल एगो पुरस्कार दिहल करी.


text:
खबर एक नजर में (7 जुलाई 2011)
July 7, 2011
नालंदा विश्वविद्यालय में साल २०१३ से पढ़ावल शुरु होखी
काल्हु नालंदा अंतर्राष्ठट्रीय विश्वविद्यालय के गवर्निंग बोर्ड का बैठक में तय भइल कि साल २०१३ से नालंदा विश्वविद्यालय में पढ़ावे के काम शुरु कर दिहल जाई. बईठक के अध्यक्षता प्रो॰ अमर्त्य सेन कइले. एहबईठक में विश्वविद्यालय के संविधान, वित्तीय कामकाज, आ दू गो विषय के प्रारूपन के अंतिम रुप दिहल गइल. एकर अंतर्राष्ट्रीय स्तर बनावे खातिर सिंगापुर के पूर्व विदेश मंत्री जार्ज येव का अध्यक्षता में तीन सदस्यन के एगो कमिटि बनावल गइल. बोर्ड के अगिला बईठक चीन में अक्टूबर में होखी.
बाढ़ के हालात गम्हीरे बनल बा
बिहार में कई जिलन में बाढ़ के हालात गम्हीरे बनल बा आ गंडक, बूढ़ी गंडक, कोसी, भूतही बलान, आ बागमती नदियन के जलस्तर बढ़ले जात बा. बलुआहा घाट पर बनल पीपा पुल के बाढ़ का चलते बन्द कर दिहल गइल बा आ डायवर्सन कटाव का चलते डूबे वाला बा. ओने वाल्मीकि नगर बराज से दू लाख पन्द्रह हजार क्यूसेक आ कोसी बराज से एक लाख पैंतालीस हजार क्यूसेक पानी छोड़ला का चलते हालात अउरी बिगड़े वाला बा.
राहुल के यात्रा में सरकार दखल ना दी
आपन राजनीति चमकावे खातिर यूपी में भट्टा पारसौल से अलीगढ़ का पदयात्रा पर निकलल राहुल गाँधी के यात्रा में यूपी सरकार तबले कवनो दखल ना दी जबले कानून व्यवस्था के हालत बिगड़े के अनेसा ना हो जाव. वइसे काल्हु एगो कांग्रेसी कार्यकर्ता के राहुल का नियरा जाये का फेर में गिरफ्तार कर लिहल गइल काहे कि ओकरा लगे एगो पिस्तौल रहे आ ऊ राहुल के सुरक्षा घेरा तूड़त उनुका नजदीक जायल चाहत रहे. किसानन के समस्या के समाधान राहुल चहतन त केन्द्र सरकार से कहि के भूमि अधिग्रहण के नियम ठीक करवा लेतन. बसपा एह यात्रा के नौटंकी बतावत बिया त भाजपा राहुल के स्वास्थ्य सुधारे के कसरत. हालांकि एह यात्रा से स्वास्थ्य त कांग्रेस के सुधरे वाला बा.
बी एड में प्रवेश खातिर काउंसलिंग
यूपी के उच्च शिक्षा विभाग बी एड में प्रवेश खातिर प्रवेश परीक्षा के रिजल्ट निकल गइला का बाद अब तीस जगहन पर काउंसलिग करवावे जा रहल बा जवन चौदह जुलाई से शुरु होखी. कानपुर आ लखनऊ में पाँच पाँच जगहा, आगरा मेरठ आ बरेली में तीन तीन जगहा, अउर बनारस फैजाबाद आ गोरखपुर में दू दू जगहा काऊंसलिंग केन्द्र बनावल जाई. गोरखपुर में विश्वविद्यालय परिसर आ दिग्विजयनाथ डिग्री कॉलेज में काऊंसलिग करावल जाई.
प्रवक्ता पद के भर्ती परीक्षा के रिजल्ट निकलल
काल्हु यूपी के http://upsessb.org/results.php माध्यमिक शिक्षा सेवा चयन बोर्ड इंटर कॉलेजन में प्रवक्ता पद पर बहाली खातिर लिहल परीक्षा के परिणाम अपना वेबसाइट पर निकाल दिहलसि. इलाहाबाद में बोर्ड कार्यालय का नोटिसो बोर्ड पर रिजल्ट चिपका दिहल गइल बा.
सेना में बहाली रैली से लवटत में अभ्यर्थियन के बवाल
काल्हु एक बेर फेर सेना भर्ती रैली से लवटे वाला अब्यर्थी जौनपुर में आ आजमगढ़ के ज्यूली मोड़ पर बवाल कटले. ओह लोग के समुझावे बुझावे के सगरी प्रयास बेकार रहल. बस में चढ़ी लोग बाकिर टिकट ना खरीदी, होटल आ खोमचा वाला से खाई लोग पइसा ना दी. अब अइसनका अभ्यर्थियन के सेना में बहाली मिल जाव त ऊ का करीहें एकर अनुमान लगावल जा सकेला. अइसनका अभ्यर्थियन के चिह्ने के आ भविष्य में होखे वाला भर्ती खातिर अयोग्य ठहरावे के उपाय होखे के चाहीं.
योगीबीर बाबा के मंदिर कटान में बिलाइल
बलिया के गंगौली गाँव में योगीबीर बाबा के सिद्ध मंदिर काल्हु गंगा के कटान में बिला गइल. मंदिर के खतम हो गइला से पूरा इलाका में अफसोस जाहिर हो रहल बा. मंगल का दिने शाहपुर के काली मंदिर अइसहीं कटान में बिला गइल रहे.
मोबाइल पर प्लेटफार्म टिकट
अब रेलवे प्लेटफार्म टिकट खरीदे खातिर घंटन लाइन में रहे के जरुरत ना पड़ी. रेलवे के योजना बा कि अब लोग मोबाइले से प्लेटफार्म टिकट खरीद सकी आ रेलवे का तरफ से भेजल एसएमएसे के टिकट मानल जाई. बाकिर गेट पर टिकट चेक करे वाला टिकटवा राखे के चाही तब का होई ?
भोजपुरी अभिनेत्री रानी चटर्जी के जमानत याचिका काल्हु मोतिहारी अदालत खारिज कर दिहलसि. रानी मुखर्जी के अधिवक्ता ने जमानत याचिका दाखिल कइलन बाकिर अदालत ओकरा के खारिज कर दिहलसि. फिल्म ‘हिम्मत चाहीं प्यार करे ला’ मुकदमा दायर कइले बाड़न कि रानी चटर्जी एह फिल्म में करे खातिर साइनिंग एमाउंट ले लिहला का बाजूद ना त काम कइली ना पइसा लवटवली.
वेस्टइंडीज का साथे टेस्ट मैच
काल्हु वेस्ट इंडीज का साथे खेलल जा रहल तिसरका टेस्ट का पहिलका दिने बरखा का चलते बत्तीसो ओवर खेल ना हो पावल. टॉस जीत के महेन्द्र सिहं धोनी पहिले गेंदबाजी करे के फैसला कइलन जवना का बाद वेस्ट इंडीज के शुरुआत बहुते खराब रहल. लँच तकले तीन गो विकेट गिर चुकल रहे आ पैंतीसे गो रन बनल रहे. ईशात शर्मा दू गो विकेट आ प्रवीण एगो विकेट लिहले. बाकिर बरखा का चलते लंच का बाद तीन ओवर एक गेंद का बादे खेल रोक देबे के पड़ल.


text:
पाती के अंक 62-63 (जनवरी 2012 अंक) से – 4थी प्रस्तुति
– हीरालाल ‘हीरा’
अकसर एके संगे खइले
सँगे मदरसा पढ़हू गइले
एक्के अँगना खेलत-कूदत
दिन-दिन बढ़ल उमिरिया रे।
दू भई का नेह क चरचा
सगरो गाँव नगरिया रे ।
भव भरल भटकाव न कवनो
निश्छल हिया, दुराव न कवनो
घरनी अवते एह लोगन के
लउकत तंग नजरिया रे!
माई-बाबू आन हो गइल
प्रान बसे ससुररिया रे !
आपुस में तकरार बढ़ि गइल
बात-बात में रार बढ़ि गइल
अँगना दुअरा लगल बँटाये
पहुँचल पंच दुअरिया रे !
माई-बाबू के के राखी
अजब भइल तकररिया रे !
स्वारथ में अस आन्हर भइले
नेह तूरि हिय पाथर कइले
केहू के घर रूखा-सूखा
केनियो घीव चभोरिया रे !
एक घरे जगमग दीवाली
दुसरा घरे अन्हरिया रे !
पिछला कई बेर से भोजपुरी दिशा बोध के पत्रिका “पाती” के पूरा के पूरा अंक अँजोरिया पर् दिहल जात रहल बा. अबकी एह पत्रिका के जनवरी 2012 वाला अंक के सामग्री सीधे अँजोरिया पर दिहल जा रहल बा जेहसे कि अधिका से अधिका पाठक तक ई पहुँच पावे. पीडीएफ फाइल एक त बहुते बड़ हो जाला आ कई पाठक ओकरा के डाउनलोड ना करसु. आशा बा जे ई बदलाव रउरा सभे के नीक लागी.
पाती के संपर्क सूत्र
द्वारा डा॰ अशोक द्विवेदी
टैगोर नगर, सिविल लाइन्स बलिया – 277001
फोन – 08004375093
ashok.dvivedi@rediffmail.com


text:
महाभारत के कहानी में एगो भीष्म पितामह रहले जिनका चरित्र में दोसर दोष ना रहे सिवाय एह बात के कि ऊ सत्ता पक्ष का साथे रहले आ अपना आँखि का सोझा सबकुछ गलत होत देखत रहले. ना त ऊ ओह चरित्रहीन सत्ताधारियन के साथ छोड़ले ना कबो साँच के साथ दिहले. उनुका आँखि का सोझा द्रोपदी के चीर हरण होत रहल आ ऊ टुकुर टुकुर देखत रहले.
वइसनके एगो भीष्म पितामह फेर एह “महा” भारत का छाती पर सवार बा. सब कुछ ओकरा आँखि का सोझा, ओकरा मौन सहमति से होत रहल, देश रुपी द्रौपदी के चीर हरण होत रहल बाकिर ऊ कुछ ना कहलसि. अबहियो आपन दोष नकारत बा ऊ. ओकरो भीष्म पितामह का तरह इच्छा मृत्यु के वरदान सत्ता पक्ष का बहुमत आ महारानी के चालाकी का रुप में मिलल बा. ऊ गद्दी छोड़े के तइयार नइखे. कहले बा कि कुर्सी ना छोड़ब. जब ले मौका मिली तब ले एह पर बइठल रहब. जबले महारानी भा देश के जनता ओकरा के गरदन पकड़ि के उतार ना फेंकी. एक से बढ़ के एक घोटाला ओकरा शासन में हो रहल बा, कुछ सामने आ चुकल बा कुछ बाद में आई बाकिर ऊ कवनो गोह का तरह कुर्सी के कस के पकड़ले बा.
अब ई हमनी पर बा कि हमनी का का फैसला लेत बानी जा. एह कहला में कवनो दम नइखे कि दोसरो तरफ केहू दूध के धोवल नइखे. केहू नइखे त खोजे के पड़ी बाकिर एह मुँहदुब्बर, अपने कहना मुताबिक लाचार आ मजबूर, एगो दागी के दोसरा के दाग के जाँच करावे वाला कुर्सी पर बइठावे वाला, महारानी के कठपुतली भीष्म पितामह जबले अपना कुर्सी पर बइठल रही ओतना दिन ले देशो मजबूर आ लाचार बनल रही. कबले मजबूर रहल जाई हमनी का ?
न्याय का चोगा पहन कर है खड़ी चंगेजशाही,
तुम नहीं अब भी उठे तो फिर जमाना क्या कहेगा ?
अब रउरा पूछत होखब कि हम ओह भीष्म पितामह के नाम काहे नइखी लेत ? एहसे कि जे ओह लायक बा ओकरा पता बा कि हम केकरा बारे में कहत बानी. आ जे नइखे जानत ओकरा के बतवलो से कवनो फायदा नइखे.
अरधो कहे त सर्वो बूझे, सर्वो कहे त बरधो बूझे !


text:
भोजपुरी में हास्य-व्यंग्य के गीत तऽ ए घरी सुने के मिलऽता। किताब के हाल हमरा पता नइखे। सतेन्दर दूरदर्सी के कुछ किताब देखे के मौका मिलल बाऽ। एक दू बेर सुनहूँ के मौका मिलल बाऽ। हवन में 'स्वाहा' के आधार पर 'बबुआ तनी छींक दऽ', 'बबुआ तनी थूक दऽ' अइसन प्रयोग ऊ कइले बारन। अपना किताब में अपना के 'मंच के टंच कवि' लिखेवाला दूरदर्सी के बात खतम कऽ के हम आज एगो हास्य व्यंग्य के किताब के बात करे जा रहल बानी।
एगो किताब रहे हमरा लगे। नाम रहे श्रीहीरोचरितमानस, भोजपुरी के हास्य-व्यंग्य काव्य। 14गो कांड रहे एमे आ तुलसीदास के मानस लेखा दोहा, सोरठा, चौपाई, छंद सब रहे। 50-60 पन्ना के होई ई किताब। बरा मजेदार रहे ई किताब, बाकिर केहू ले गइल, तऽ आज ले नाहिए मिलल हमरा। एकर कवि हमार शिक्छक सूर्यदेव पाठक 'पराग' जी बानी। 1978 में छपाइल एह किताब के एगो स्लोक हमरा इयाद बाऽ। अगर सही सही हमरा इयाद बाऽ, तऽ ऊ रहे-
सर्वदूषणसम्पन्नम् विपन्नम् निजमेधया।
वन्दे हीरो नरं नित्यं महाकाण्डप्रवर्तकम् ॥
एकरा के तुलसीदास के मानस के तीसरा स्लोक से तुलना कइल जा सकेला।
वन्दे बोधमयं नित्यं गुरुं शङ्कररूपिणम्।
यमाश्रितो हि वक्रोऽपि चन्द्रः सर्वत्र वन्द्यते ॥
अब किताब तऽ हइलहीं नइखे, एसे ओकरा बारे में चाहे ओकर कवनो हिस्सा बतावल संभव नइखे। तबहूँ कुछ मिलल बाऽ, जवन ईहाँ देवल जा रहल बाऽ।
एगो दोहा देखीं-
पूर्व जन्म के पुन्न के, बा दूगो पहचान।
फिलिमी हीरो बने या, नेता बने महान ॥
हालाकि आज के दिन नीचे के बात से मतभेद हो सकेला, बाकिर आज से 34-35 बरिस पहिले अइसन लिखल महत्व रखऽता। पर्हीं किताब के कुछ चउपाई-
लड़िका अइसन लड़की लागी। लड़की सभ सब ड्रेस तियागी ॥
लड़की बान्हे लागी टाई। फूलपैंट आ कोट चढ़ाई ॥
काहे अब ऊ पहिरो साड़ी। काहे आपन रूप बिगाड़ी ॥
कपड़ा चुस्त बढ़ाई चुस्ती। पहिर लँगोटा लड़की कुस्ती ॥
अब ऊ नइखे दूर जमाना। लड़िका-लड़की एक समाना ॥
मरद बनाई घर में खाना। अउर बाहरी काम जनाना ॥
पुरुष करी औरत के सेवा। सेवा के फल पाई मेवा ॥
पाँचवा सोपान के नाम बाऽ बूढ़विचारकाण्ड। ओमे के हई हिस्सा देखीं-
देख-देख नवका पहिनाई। कइसे ना दिमाग अगिआई ॥
सटल देह में कपड़ा कइसे। झलके अंग सिरिजना जइसे ॥
लड़की देह उघार देखाई। तब लड़िको के मन उबि जाई ॥
किताब में स्कूल काण्ड, कॉलेज काण्ड, बूढ़विचार काण्ड, सिनेमा काण्ड, हीरोविचार काण्ड, होटल काण्ड, मेला काण्ड जइसन 14 गो कांड रहे। सिनेमा देखे के बेर हीरो कइसे जालन, एकर एगो नमूना देखीं-
साथी सबसे बात करि, झटपट कर प्रोग्राम।
हीरो सजधज के चले, जपत हिरोइन नाम ॥
संभवतः होटल काण्ड के एगो ई दोहा-
शंभु रहे कैलास पर, भाँग खाइ के मस्त।
हीरो सबकुछ त्याग के, होटल के अभ्यस्त ॥
देखल जा सकेला।
10:57-
अबगे दू गो आउर चउपाई पता चलल हऽ-
हीरो खूब खइनियो खाला। जहवाँ तहवाँ थूकत जाला ॥
हीरो आखिर हीरो होला। पीए फंटा कोकाकोला ॥


text:
उत्तर प्रदेश के खबर
September 8, 2011
(बियफे 8 सितम्बर)
- उत्तर प्रदेश आ मध्य प्रदेश के अंतर्राज्यीय सीमा पर बनल राजघाट जलाशय में मछरी पालन के झगड़ा आजु बियफे का दिने दुनु राज्य का मंत्रियन का मौजूदगी में सलटा लिहल गइल.
- बुलंदशहर जिला में एगो गाँव में चोरी करे घुसल दू गो हथियारबंद लोग के लाठी-डंडों से अतना पीटल कि एगो मर गइल आ दोसरका मरे मरे का हालत में बा.
- इलाहाबाद में एसटीएफ मुन्ना बजरंगी के शार्प शूटर आ पचास हजार के ईनामी बदमाश संजय उर्फ बच्चा यादव के मार गिरवलसि. संजय यादव बनारस के रहे वाला रहल आ ओकरा पर कई गो हत्या के मुकदमा रहे.
- अमर सिहं के गिरफ्तारी का विरोध में उनुकर समर्थक काल्हु बलिया में जाम लगवले आ मनमोहन सोनिया के पुतला जरवले.
- मऊ में मुहम्मदाबाद गोहना थाना इलाका के बनियापार मोड़ का लगे बेपहरा क्रासिंग पर एगो ट्रैक्टर ट्राली गरीबनवाज एक्सप्रेस के सोझा पड़ गइल जवना से ओकर परखचा उड़ गइल आ ट्रैक्टर चालक के ओहिजे मौत हो गइल. गरीब नवाज एक्सप्रेस के इंजनो में खराबी आ गइल जवना चलते ट्रेन घंटनो टीसन पर ठाड़ रहल.
- भठियरपनके आरोप झेलत पशुपालन मंत्री रहल बसपा विधायक अवधपाल सिंह यादव के अनुशासनहीनता का आरोप में पार्टी से निलंबित कर दिहल गइल बा.
- बुलंदशहर जिला के एगो इंजीनियरिंग कॉलेज में आपसी वर्चस्व का लड़ाई में एगो छात्र के मौत हो गइल आ तीन गो घवाहिल हो गइले.


text:
टटका खबर (शुक, 20 जनवरी 2012)
January 21, 2012
आजु के फोटो
(20 जनवरी का दिने विधान परिषद के सौ साल पूरा होखला के उपलक्ष में पटना कॉलेज के सेमिनार हॉल में एगो खास संगोष्ठी करावल गइल. )
बिहार के खबर
- विधान परिषद के सौ साल पूरा होखला के उपलक्ष में पटना कॉलेज के सेमिनार हॉल में एगो खास संगोष्ठी करावल गइल. एही सेमिनार हॉल में सौ साल पहिले बीस जनवरी उनइस सौ तेरह के बिहार आ उड़ीसा विधानपरिषद के पहिला बइठक भइल रहे. आजु का संगोष्ठी में सत्तर गो मौजूदा आ छियालिस गो पहिले विधानपार्षद रहल लोग शामिल भइल. एहमें पिछला पचास साल से निर्वाचित सदस्य रहत आवत रामाश्रय प्रसाद सिंहो मौजूद रहले आ अध्यक्षता विधानपरिषद के सभापति ताराकांत झा कइलन.
- प्रदेश में संविदा पर बहाल सगरी कर्मचारियन के कार्यकाल एक साल अउर बढ़ा दिहल गइल बा.
- अबसे आंगनबाड़ी सेविका जनम आ मरण के सर्टिफिकोटे जारी करे के अधिकारी बना दिहल गइल बाड़ी. ओह लोग के उप रजिस्ट्रार के अधिकार दिहल गइल बा. हर सर्टीफिकेट खातिर ओह लोग के सरकार बीस रूपिया के प्रोत्साहन राशि दिहल जाई.
- पूर्वी चंपारण आ मुजफ्फरपुर में सात गो हार्डकोर नक्सलियन के गिरफ्तार कइलसि पुलिस.
- विधानसभा चुनाव ना लड़ीहे नीतीश कुमार आ विधान परिषदे के सदस्य बनल रहीहे.
उत्तर प्रदेश के खबर
- सपा आ बसपा के कांग्रेस के बंधुआ मजदूर बतवलन भाजपा के राष्ट्रीय उपाध्यक्ष विनय कटियार.
- उमा भारती आ नितिन गडकरी हरदोई से प्रचार दौरा शुरू करी लोग.
- भाजपा नेता मुख्तार अब्बास नकवी कहले बाड़न कि अबकी का चुनाव में कवनो ना कवनो दल के अकेले बहुमत मिल जाई. कहलन कि भाजपा अबही सबले आगा चलत बिया. इहो कहलन कि भाजपा सपा भा बसपा से कवनो गठबन्हन ना करी.
- एनआरएचएम घोटाला में परसो पड़ल छापा में करोड़ो के नाजायज संपति मिलल बा आ घोटाला से जुड़ल बहुते जानकारियो भेंटाइल बा.
- अठाइस जनवरी के सबेरे सात बजे का बाद से तीन मार्च साँझ साढ़े पाँच बजे का बीच कवनो ओपिनियन पोल भा एक्जिट पोल के प्रसारण ना कइल जा सके. निर्वाचन आयोग एह सब पर रोक लगा दिहले बिया.
देश के खबर
- कर्नाटक के अवैध खनन मामिला में पहिले मुख्यमंत्री रहल आ अब केन्द्र में विदेश मंत्री एस॰एम॰: कृष्णा के भूमिका के जांच करावे के अनुमति कर्नाटक के हाई कोर्ट दे दिहलसि. एह आदेश का बाद भाजपा उनुकर इस्तीफा मँगले बिया.
- पाँच राज्य में होखत विधानसभा चुनाव में कवनो पार्टी का खिलाफ अभियान ना चलाई टीम अन्ना. हालांकि भठियरपन का खिलाफ ओकर आंदोलन जरूर चलत रही.
- माकपा नेता प्रकाश करात कहलन कि विपक्ष के ले आवल संशोधन मानत लोकपाल बिल फेर से राज्यसभा में ले आवे सरकार.
- जयपुर में होखत साहित्योत्सव में कुछ साहित्यकार काल्हु सलमान रूश्दी के लिखल सटैनिक वर्सेज किताब के अंश पढ़ल चहले त आयोजक रोक दिहले. कहलन कि एकरा चलते ओह लोग पर पुलिस कार्रवाई कर सकेले. अब मुस्लिम नेता माँग कइले बाड़न कि ओह लोक पर मुकदमा चलावल जाव आ ओह सबके गिरफ्तार कइल जाव.
- भंवरी मामला में महिपाल मदेरणा के न्यायिक हिरासत 3 फरवरी तक बढ़ावल गइल.
- अपना बेकाबू गाड़ी से सात लोग के कचार मारे वाला एलिस्टेयर परेरा के जेल भेज दिहल गइल.
- योजना आयोग कहलसि कि ऊ केंद्रीय गृह मंत्रालय से भारतीय अनन्य पहचान प्राधिकरण पर बनल मतभेद अगिला हफ्ता कैबिनेट का सोझा ले जाई.
- अल्ट्रा सुपर-क्रिटिकल ब्वॉयलर बनावे का तरफ भारत के पहिला कदम पूरा हो गइल आ ऊ दू गो मिश्रित धातु बना लिहलसि जवन बहुते गरम तापमान बरदाश्त कर सके.
- कांग्रेस अपना एगो मंत्री के ममता के मंत्रिमंडल छोड़े के अनुमति दे दिहलसि.
दुनिया के खबर
- तीन साल से पाकिस्तानी सेना के जनरल “बनल” एगो आदमी के कराची में गिरफ्तार कर लिहल गइल.
- पाकिस्तान के राष्ट्रपति आसिफ अली जरदारी आ सेना प्रमुख जनरल अशफाक परवेज कयानी के अनौपचारिक मुलाकात शुक का दिने एगो चाय पार्टी मे भइल जवन नौसेना प्रमुख एडमिरल आसिफ संदिला के सम्मानित करे का मौका पर दिहल रहे.
- अफगानिस्तान में एगो हेलीकॉप्टर हादसा में 6 गो नाटो सैनिकन के मौत हो गइल.
- चीन के स्वदेश निर्मित माइक्रोप्रोसेसर से बनल सनवे ब्ल्यूलाइट सुपरकम्प्यूटर आधिकारिक तौर पर काम शुरू कर दिहलसि. ई कम्प्यूटर हर सेकंड में 10,000 खरब गणना कर सकेला.
- पाकिस्तान नाटो खातिर अफगानिस्तान जावे वाल राह खोले से इंकार कर दिहलसि.
- ईरान में भूकम्प के झटका आइल, 36 जने घवाहिल.
व्यापार व्यवसाय के खबर
- रिलायंस इंडस्ट्रीज लिमिटेड के शुद्ध लाभ मौजूदा कारोबारी साल के पहिला तिमाही में 13.55 फीसदी कम रहल.
- कराधान मसला पर वोडाफोन के राहत देत सुप्रीम कोर्ट आयकर के दावा खारिह कर दिहलसि जवना में वोडाफोन से 11,218 करोड़ रुपिया कर माँगल गइल रहे.
- भारत-आसियान व्यापार 2012 में 70 अरब डॉलर के रही.
- पूर्वोत्तर राज्यन के विकास खातिर विश्व बैंक से 13 करोड़ डॉलर के करजा मिलल.
- शेयर बाजारों में शुक का दिने तेजी रहल आ सेंसेक्स 95 अंक ऊपर बंद भइल.
- बिहार सरकार का लगे बिजली, सीमेंट अउर खाद्य प्रसंस्करण समेत अनेके उद्योगन खातिर छह सौ से अधिका निवेश प्रस्ताव आइल बा.
- आईटीसी के तिमाही शुद्ध लाभ 22.4 फीसदी बढ़ल.
- सॉफ्टवेयर कम्पनी विप्रो लिमिटेड के मौजूदा कारोबारी साल के आखिरी तिमाही में कुल आय में मामूली वृद्धि होखे के उमेद बा.
- अमेरिका के वार्षिक महंगाई दर 2007 के बाद सबले अधिका बढ़ल.
मनोरंजन का दुनिया से
- फिल्म समीक्षक निखत काजमी के निधन हो गइल. ऊ ब्रेस्ट कैंसर के मरीज रहली.
- अभिनेत्री लारा दत्ता आ टेनिस स्टार महेश भूपति का घरे शुक का दिने बेटी के जनम भइल.
- अभिनेत्री काजोल अपना वैवाहिक जीवन से बेहद खुश बाड़ी आ अपना दुनु बचवन का साथे बहुते खुश हाल बाड़ी. कहली कि इहे खुशहाली उनुका चेहरा पर चमकेला.
- नृत्य निर्देशक गीता कपूर के मानना बा कि अब लोग नृत्य निर्देशक के पेशा के ईज्जत करे लागल बा आ कुछ लोग नृत्य में करियर बनावल चाहऽता.
- अमिताभ बच्चन के कहना बा कि सत्तर के दशक के फैशन फेरु लवटि आइल बा.
- बॉलीवुड अभिनेता अर्जुन रामपाल टेलीविजन कार्यक्रम ‘लव 2 हेट यू’ के शूटिंग पूरा कर लिहले. एह शो में ऊ मशहूर हस्तियन आ ओह लोग से नफरत करे वालन के साक्षात्कार करीहन.
- बॉलीवुड मेगास्टार अमिताभ बच्चन अपना पिता आ मशहूर कवि हरिवंश राय बच्चन के कवितन के अपना आवाज में रिकार्ड करवइहे.
खेल के खबर
- कलमाडी के चाहीं कि भारतीय ओलम्पिक संघ के अध्यक्ष पद से इस्तीफा दे देसु. कहले खेल मंत्री अजय माकन.
- कपिलदेव के कहना बा कि मौजूदा समय में हमहन के भारतीय टीम के साथ देबे के चाहीं.
- रणजी ट्रॉफी के फाइनल के दुसरका दिन के खेल खतम होखे ले विनित सक्सेना दोहरा शतक बना लिहले आ राजस्थान के दू विकेट का नुकसान पर 404 रन हो गइल.
- अंतर्राष्ट्रीय क्रिकेट परिषद हिमाचल प्रदेश के धर्मशाला में स्थित हिमाचल प्रदेश क्रिकेट एसोसिएशन (एचपीसीए) स्टेडियम को अंतर्राष्ट्रीय मैच के मेजबानी करे लायक मान लिहलसि.


text:
चोखे-चोखे बाड़े नयना कोर रे बटोहिया
♦ अनिमेष कुमार वर्मा
काल्हु रात के हम इंटरनेट पे आखर पर आ फेसबुक पे लोग के एक से बढ़के एक पोस्ट पढ़त रहनी। केतना चीजु नया जाने के, सुने के मिलल। हमरा याद नइखे की हम कब इ कुल पढ़त पढ़त सुत गईनी आ अनुगते कुछ आवाज से हमार नींद खुलल। दोसरका कमरा में शायद रेडियो अपने आप बाजे लागल रहे। हो सकेला की रात के हमरे से खुलल छूट गइल होखी एहिसे आंखि मलत हम दूसरका कमरा में आईनी त नींद आ सुस्ती सब गायब हो गईल। भुइंया दरी पे एगो बुजुर्ग आदमी बइठल रहलें जिनकर पीठ हमरा ओर रहल, आ उहां के हीं आवाज़ रहल। हमरा डरो लागत रहे की घर में केहु कइसे ढुक गईल आ गायकी सुन के अचंभि तो रहनी। अचानक उहां के हमरा ओर मुड़नी आ कहनी की आवs बबुआ बईठs … हम बईठ गईनी।
बबुआ घबड़ा जन… हम बूढ़ पुरनिया आदमी तहरा के लुटे त ना आएम नू। हमरा के लोग भिखारी ठाकुर के नाम से जानत रहे.. पता न तू सुनले होखबs की ना। एह आवाज़ में दरद रहल। हम कहनी,भिखारी ठाकुर के के नइखे जानत, आ हम आपन जानकारी से उहां के बतवे लगनी। भोजपुरी के शेक्स्पीयर कहल जाला उहां के, जे नाटक, कविता आ गीत के रूप में माटी के महक आ समाज के मय दसा के देखावले बानी। समाज के कुरीति से लेके, बेटी के बिदाई, बिधवा बिलाप, शृंगार रस, छूआ-छूत से लेके हर मय मुद्दा के समेटले रहनीं। दू मिनट बाद हम ई क़हत ओराइनी की उहां के 30-40 बरिस पहिले हीं स्वर्ग सिधार गईल रहनी।
उहां के कहनी – बात त ठीक बा तहार, बाक़िर हमहीं हईं भिखारी ठाकुर। ढेर दिन से सोचत रहनी की देख के आवल जाओ की अपना घर जवार के का हाल बा। तहरा इहां से आवे के पहिले हम ढेर लोग से भेंट कर के आईल बानी। बदलल जमाना के गीत संगीत सुने खाति हम सारण आ ओकर आस पास के मय गांव जंवार में घूम के देखनी हs। जमाना सांचहूं बड़ी बदल गईल बा।
राम जाने कइसन गीत लोगवा जे गावsता
छव गज के सारी छोड़s अंचरो न भावsता
उहां के क़हत गईनी- ई नया ज़माना के गीत आजकल एही तरे काहे बनता हो? हम गांवे जाके लईकन से बतकही करत रहनी आ कहनी की कवनो गीत सुनावs सन त… ओकरा में से पांच बारिस के लईका.. अईसन गाना गईलस की हमारा बस एतने बुझाइल की उ भोजपुरी में कुछ त कहताs आ बाउरे कहताs … ओकरो ले बेसी की केहु से हम भोजपुरी में रास्ता पूछत रहीं त ढेर जाना हिन्दीए में जवाब देत रहल लोग..हम जबले रहनी तबले अईसन माहौल ना रहल ह.. अबकी मय गाना में चोली, कमरिया निहर शब्दन के आगे त कुछ हइए नइखे ए बबुआ.. हमनी के समय में श्रृंगार रस केतना सोभर लगा रहत रहे –
हमरा बलमु जी के बड़ी-बड़ी अंखिया से,
चोखे-चोखे बाड़े नयना कोर रे बटोहिया।
ओठवा त बाड़े जइसे कतरल पनवा से,
नकिया सुगनवा के ठोर रे बटोहिया।
दंतवा ऊ सोभे जइसे चमके बिजुलिया से,
मोंछियन भंवरा गुंजारे रे बटोहिया।
मथवा में सोभे रामा टेढ़ी कारी टोपिया से,
रोरी बूना सोभेला लिलार रे बटोहिया।।
छपरा शहर में घूमत रहनी त एगो स्कूल से बहरी निकलत लईकन से बात कईनी की बबुआ महेंदर मिसिर जी के नाव सुनले बारs लोग ? केहु ना सुनले रहल.. फेनु हम पूछनी की बबुआ लोग भिखारी ठाकुर के नाव सुनले बाड़s लोग.. त सब कवनो मुड़ी डोला देहले सन…
का सुनाएम का कहेम हम महेंदर मिसीर हो
माई बहिन होखsता बिना कोनो फिकिर हो
नाहके में लागता की लवट के हम देखे आईनी
तहार नावों के कहीं कवनो नईखे अब जिकीर हो
हम मुड़ी गड़ले उहां के बात सुनत रहनी, काहे से की हमरो पता रहल की उहां के खाली सीसा देखावत बानी हमरा के.. उहां के आंखि भरल आ गला बाझल लागत रहे।
बबुआ तुहे बतावा की जवान हम कुल देख के आईल बानी उ साचे बा नु, की कवनो गलती भइल बा हमरा से की आ हम देखनी हं कुल गलत बा। भोजपुरी के एतना बड़ दुरदसा कईसे हो गईल। नवका पीढी के के आपन इतिहास से, समाज से संस्कार से रीति- रेवाज से कवनो ढेर मतलबे नइखे रह गईल। हमरा बड़का छाती चौड़ा कर के आइल रहनी ऊपर से। अब का मुंह ले के जाएम। कहत कहत उहां के अचानक चुप हो गईनी।
हम मुड़ी गाड़ले कहल शुरू कईनी- की बात राउर मय ठीक बा, बाकिर आजुओ लोग बा जे एकरा बिरुद्ध लड़ताs, बाकिर हाथी आ चींटी वाला बात बा। ढेर नीमन आ एक जईसन सोच राखे वाला लोग प्रयास कर रहल बा। हम पांच मिनट ले दलील देत रह गईनी, आ जब मुड़ी उठावनी त उहां केहु ना रहल, हम देवार से बतियावत रहनी। उहां के गईल में अचरज ना भईल। वजह हमरा पता रहे बाक़िर का कहतीं हम, कि मय लोग भोजपुरी के गाय बना के दोहन करे में लागल बा। भोजपुरी गीत संगीत के, जे एक समय में चित्रगुप्त जी के समय में बुलंदी पे रहल, आज अश्लीलता के दूसरका नाम बनल जाता। आवे वाला पीढ़ी के माई- बाउजी लोग भोजपुरी से दूर रहे के शिक्षा दे ता लोग। सरकार २०-२२ करोड़ लोग के बोलल भाषा के त आज ले मान दिया ना पाईल, आ खाली चुनाव के बेरा हर बेरी नारा लागेला। हम का बहस करतीं। मन भारी हो गईल रहे आ फेनु सुते के प्रयास करे चल गईनी। जब आंखि खुलल त हम भाग के दूसरका कमरा में गईनी। उहां अजबे सन्नाटा रहे, जईसे अबगे इहां से तूफ़ान आ के गईल बा।
कमरा में की हमार करेजा में, पता ना चलत रहे।
(अनिमेष कुमार वर्मा। मातृभाषा के सिपाही। प्रवासी भारतीय। संयुक्त अरब अमीरात के अबूधाबी शहर में रहते हैं। भोजपुरी साहित्य और संस्कृति विमर्श पर केंद्रित फेसबुक पेज आखर से जुड़े हैं। उनसे mranimeshkumar%40gmail.com पर संपर्क किया जा सकता है।)


text:
अगर रउरा बिहार में रहीले, सिनेमो देखीले, भोजपुरी से लगावो बा त काहे ना आपन राय लिख के सगरी लोग के जनाइले कि कवन फिलिम कइसन बनल बिया ?
अँजोरिया के फिल्म अध्याय में फिल्म प्रचारकन के लिखल रपट नियमित रुप से छपत रहेला. ओह लोग के सुभाव होला कि अपना दही के मीठ आ दोसरा के दही के खट्टा बतावल करसु. अलग बाति बा कि अँजोरिया के सुभाव देखत ऊ लोग हमरा लगे दोसरा का बारे में कवनो गलत टिप्पणी ना भेजे. खैर ई दोसर बाति बा. असल बात ई बा कि भोजपुरी सिनेमा के आपन समाज कवना रुप में देखत बा इहो जानल जरुरी बा.
प्रचारकन का रिपोर्ट का हिसाब से कवनो भोजपुरी फिल्म सुपर डुपर हिट फिल्म से कम ना होली सँ, कवनो अभिनेता सुपर स्टार से कम ना होखसु. अलगा बाति कि कमाई का लालच से कूद के आइल निर्माता फाइनेंसर आ वितरक का पाट में पिसा जाले आ फेर ना लवटसि. कुछ लोग जे एह नदी के थाह लिहले बा ऊ लोग जरुर बाजार में बरकरार बा.
कुछ दिन पहिले हम महुआ चैनल पर भोजपुरी के अनदेखी के चरचा चलवले रहीं आ खुशी के बात बा कि ओकरा बाद पाठक लोग के प्रतिक्रिया एह बाति के समर्थन कइलसि. अलगा बाति बा कि गाछ ना बिरिछ तहाँ रेंड़ परधान. भोजपुरी के दोसर कवनो चैनल अतना व्यापक रुप से मौजूद नइखे से लोग मजबूरी में महुआ से सटल बा. महुआ के लगाव भोजपुरी से ना हो के कमाई से बा आ एह फेर में ओहिजो उहे हो रहल बा जवन भोजपुरी लेखन में हो रहल बा. बिगड़ल हिन्दी के भोजपुरी कहात लिखात बा जवना के अँजोरिया हमेशा से विरोध कइले बिया. इहाँ तक कि समाचार वाचको लोग के बोली सुन के तनिको ना लागे कि ऊ लोग कबो भोजपुरी में बोलत बतियात होखी. एकाध गो धारावाहिकन के मुख्य पात्र तक भोजपुरी ठीक से ना बोल पावसु.
सिनेमा के हाल टीवी से बेहतर नइखे. बाकिर दुर्योग से हम सिनेमा त एकदमे ना देख पाईं, टीवी चैनल त कबो समय मिलल त रिमोट उठा के देखियो लिहिले. एह चलते हम अब बड़हन भोजपुरी समाज के सहारा लिहल चाहत बानी. ओह लोग के जे सिनेमा देखेला, लिखे के क्षमता राखेला, आ इंटरनेट के इस्तेमाल करे ला. अगर रउरा हर हफ्ता के रिलीज फिल्मन का बारे में आपन बेबाक राय लिख भेजीं त बहुत खुशी होखी. ध्यान एके बात के रहे कि केहू के व्यक्तिगत रुप से नीचा मत देखावल जाव. अंजोरिया खातिर हर ऊ आदमी प्रशंसनीय बा जवन कवनो तरह से भोजपुरी का साथ जुड़ल बा आ एकरा में आपन काम कर रहल बा. अब एह दिशाईं कबो महेन्द्र मिसिर जइसन लोग के बारे में कुछ नाजायजो सुनाव त अनसुनी कर दिहल अँजोरिया के सुभाव जइसन हो गइल बा. मकसद होखे के चाहीं भोजपुरी के बेहतरी के, केहू के टाँग खिंचला के ना. से जब रउरा कवनो भोजपुरी फिलिम देखीं त ओकरा बारे में एक पन्ना के लेख लिख भेजीं. साथ में आपन पूरा परिचय जरुर दीं. राउर लेख प्रकाशनीय होई त जरुर प्रकाशित होखी. धीरे धीरे एह काम से भोजपुरी में कुछ बढ़िया फिल्म समीक्षक निकल अइहें जवना लोग के मिले वाला सम्मान आ प्रचार कवनो मानदेय से बेसी होखी. बस राउर प्रतिक्रिया ईमानदार होखे के चाहीं, आजु भोजपुरी में फिल्म समीक्षकन के बेहद कमी बा आ एह कमी के अगर रउरा पूरा सकत होखीं त राउर स्वागत बा.
संपादक, अँजोरिया


text:
- नक्सली इलाकन में विकास कार्य करे खातिर सशस्त्र पुलिस के 13 गो नया इकाई बनी
- मालदा रेल हादसा में मरेवालन के संख्या दू गो. सेवा बहाली शुरू
- देश में कोयला भंडार सौ साल लायक भूगर्भकि सर्वेक्षण
- प्रणब उद्योगपतियों से मिलले आ कहले कि सरकार के लकवा नइखे मरले
- कैपिटेशन फीस लेबे वाला संस्थानों पर जुर्माना के सिफारिश कइलसि संसदीय समिति
- दिल्ली में जाति प्रमाण पत्र बनवावल होगा आसान कइल जाई
- मेघालय में प्रस्टन टिनसांग के संगमा कैबिनेट में वापसी
- पद्मनाभस्वामी मंदिर के खजाना के दस्तावेज बनावे में विशेषज्ञ लोग लागल बा
- भारत, ईरान में तेल भुगतान के मसला सुलझल. बकाया राशि जल्दिये दिहल जाई
- बियाडा भूमि आवंटन मामला सीबीआई जांच लायक नइखे : नीतीश
- अमेरिकी संकट से भारत के निर्यात पर असर पड़ सकेला, कहले सी. रंगराजन
- ग्रेटर नोएडा अधिकारियन आ किसानन के बातचीत बेनतीजा
- ममता कोलकाता-सिंगापुर उड़ान के उद्घाटन कइली
- 2जी के नीतिगत फैसलों पर प्रधानमंत्री की सहमति थी : स्वान टेलीकॉम के मालिक शाहिद उस्मान बलवा
- उत्तर प्रदेश का सिद्धार्थनगर में दू गो मूर्ति तस्कर मूर्तियन का साथे गिरफ्तार
- अन्ना हजारे के अनशन रोकवावे खातिर सर्वोच्च न्यायालय में याचिका
- ट्रेंट ब्रिज टेस्ट : भारत के लगातार दुसरका शर्मनाक हार, पहिलका जगहा से बेदखल
- कर्नाटक में 3 अगस्त से शिवराज विरुपन्ना पाटील नयका लोकायुक्त. ओही दिन नयका मुख्यमंत्रियो के घोषणा हो सकेला
- आतंकवादी हमलन का जांच में हिन्दू तत्वन का जाँच में तेजी से बौखलाइल भाजपा : चिदम्बरम
- कर्नाटक के मुख्यमंत्री के चुनाव लोकतांत्रिक तरीका से होखी : जेटली
- सीरिया में प्रदर्शन जारी, अब ले 142 लोग मरल
- ब्याज दर आ ईंधन के दाम बढ़ला से गाड़ियन के बिक्री जुलाई में घटल
- अन्ना हजारे लोकपाल मुद्दा पर सरकार के घेरे का कोशिश में
- स्वास्थ्य मंत्री गुलाम नबी आजाद से मुलाकात का बाद दवा विक्रेता लोग के हड़ताल खतम
Like this:
Like Loading...
Related


text:
देवरिया के देहाती
सूपा त बाजल, दलिद्दर भागल?
मनबोध मास्टर के बस एगो सीधा सवाल। घर घर सूपा त बाजल । का दलिद्दर भागल?कातिक के महीना। पर्व के दिन। घर-घर दीया बराइल। लक्ष्मी जी आ गइली। सूपा बाजल। दलिद्दर भागल। ईआ बड़की माई काकी भौजी बहुरिया और न जाने के के असो भी सूप बजावल। बस एगो इच्छा दलिद्दर भाग जा। मतलब साफ बा बगैर शोर के कुछ न भागी। सीमा पर दुश्मन। देश में गद्दार। गरीबी भ्र्ष्टाचार। सब भगावे खातिर सूप बजावे वाली परम्परा। शोर। आजादी से लेके अबतक खूब भोपू बाजल। हकीकत आप की सामने बा। केतना दलिद्दर भागल। भागे न भागे हमार काम भगावल ह। सबके जगावल ह। ई देश विविधता के देश ह। गोधन बाबा कूटालें। पीड़िया माई बन जाली। कलम-दावात के पूजा होला चित्रगुप्त महराज प्रसन्न हो जालें। छठ आ गइल। नयाह-खाय-खरना-अघ्र्य की तैयारी में लागल लोग। सालोंसाल गंदगी आ कचरा वाली जगह पर साफ-सफाई की साथे छठ के बेदी बने लागल। पर्व के सफर, त्योहार के सिलसिला, अइसे ही चलत रही। छठ माई के व्रत होई आ सूर्य भगवान अर्घ्य लिहे। मनबोध मास्टर सोचे लगलें- महंगाई पर रोज- रोज रोवे वाला मनई के हाथ भी त्योहार पर सकेस्त ना भइल। खूब खरीदारी भइल। इ भारतीय उत्सव ह। उत्सवधर्मिता में कहीं कवनों कंजूसी ना। धनतेरस की दिने से ही त्योहार के उत्साह शुरू बा। त्योहार हम्मन के संस्कृति ह। केतना सहेज के राखल बा। धनतेरस के एक ओर गहना-गुरिया, वर्तन- ओरतन, गाड़ी-घोड़ा किनला के होड़ त दूसरी ओर भगवान धन्वंतरि के अराधना- जीवेम शरदं शतम् के अपेक्षा। प्रकाश पर्व पर दीया बारि के घर के कोने-अंतरा से भी अंधकार भगा दिहल गइल। जग प्रकाशित भइल। मन के भीतर झांक के देखला के जरूरत बा, केतना अंजोर बा? ये अंजोर से पास- पड़ोस, गांव-जवार, देश-काल में केतना अंजोर बिखेरल गइल? दलिद्दर खेदला के परंपरा निभावल गइल। घर की कोना-कोना में सूपा बजाके दलिद्दर भगावल गइल लेकिन मन में बइठल दलिद्दर भागल? दुनिया की पाप-पुन्य के लेखा-जोखा राखे वाला चित्रगुप्त महराज पूजल गइलें। बहुत सहेज के रखल गइल दुर्लभ कलम-दावात के दर्शन से मन प्रसन्न हो गइल। अपनी कर्म के लेखा-जोखा जे ना राखल ओकरी पूजा से चित्रगुप्त महराज केतना प्रसन्न होइहन? छठ माई के घाट अगर साल के तीन सौ पैंसठों दिन एतने स्वच्छ रहित त केतना सुन्नर रहित। पर्व-त्योहार के जड़ हमरी संस्कृति में बहुत गहिर ले समाइल बा। ओके और मजबूत बनावला के जरूरत बा। संकल्प लिहला के जरूरत बा की फिजुलखर्ची में कटौती क के ओह धन से कवनो जरूरतमंद के सहयोग क दिहल जा। अइसन हो जाय त त्योहारन के सार्थकता और बढ़ जात। खूब खुशी मनावल जा, लेकिन केहू के दुख ना पहुंचे येह पर ध्यान दिहला के जरूरत बा। खूब सूप बाजो लेकिन सुते वाला के तकलीफ न होखे। सर्जिकल स्ट्राइक होखे चाहे जेल से भागे वालन के इनकाउंटर। सूपा बजावल करी। वफादार और गद्दार में पहिचान कठिन बा। येह कविता की साथे सबके प्रति शुभकामना।
दीया बराइल, लक्ष्मी अइली।
सूपा बाजल, दलिद्दर भागल।
भैयादूज के गोधन कूटइलें,
रड़ूहन के तिलकहरू अइलें।
छठ मइया के अघ्र्य दियाई,
सब्जी आ फल खूब किनाई।
पढ़ल करीं रफते रफते। फेरु मिलब अगिला हफ्ते।
रउरा सब के एन डी देहाती


text:
पिछला अतवार का दिने बनारस में भइल विश्व भोजपुरी सम्मेलन के प्रांतीय अधिवेशन के संबोधित करत कांग्रेसी सांसद जगदम्बिका पाल भरोसा दिअवलन कि संसद के अगिला सत्र में भोजपुरी के आठवीं अनुसूची में शामिल करावे के मुद्दा उठावल जाई. विभोस के अंतर्राष्ट्रीय महासचिव अरुणेश नीरन के कहना रहे कि देश में भाषा का सवाल पर राजनीति हो रहल बा. जम्मू काश्मीर के भाषा त शामिल हो जात बा बाकरि एकइस देश में बोलल जाये वाली भाषा भोजपुरी के ओकर वाजिब हक देबे में आनाकानी हो रहल बा. प्रदेश में दोसरा भाषा के अकादमी त स्थापित कर दिहल गइल बा बाकिर भोजपुरी के अकादमी गठन करे का दिसाईं कुछ नइखे होत.
एह सम्मेलन में विभोस के प्रदेश कार्यकारिणी घोषित कइल गइल जवना में डा॰ अशोक सिंह के अध्यक्ष, डा॰ योगेन्द्र सिंह के सचिव, डा॰ अशोक सोनकर के संयुक्त सचिव, आ अपूर्व नारायण तिवारी के पीआरओ बनावल गइल बा. लखनऊ के मनोज श्रीवास्तव, आगरा के शंभूनाथ चौबे, आ गोरखपुर के डा॰ विमलेश के उपाध्यक्ष बनावल गइल बा. चंदौली के राकेश सिंह के कोषाध्यक्ष आ धर्मेंद्र सिंह के मीडिया प्रभारी बनावल गइल बा.
एह अवसर पर भोजपुरी के सेवा में लागल कुछ लोग के सम्मानितो कइल गइल. दिल्ली के अजीत दुबे के डा॰ राजेन्द्र प्रसाद सम्मान, उमाशंकर सिंह आचार्य के राष्ट्ररत्न शिवप्रसाद गुप्त सम्मान, डा॰ सत्यदेव सिंह के सीताराम चतुर्वेदी सम्मान, आरके चौधरी के बाबू जगजीवन राम सम्मान, मनोज भावुक के राही मासूम रजा सम्मान, विजय सिंह के एस अतिबल सम्मान, जगदीश नारायण उपाध्याय के जयप्रकाश नारायण सम्मान, सुचरिता गुप्त के पं॰ किसन महाराज सम्मान, आ मोतीलाल गुप्ता के गोकुल चंद्र गांगुली सम्मान दिहल गइल.
एह मौके पर मनोज भावुक के कहना रहे कि भोजपुरी भाषा के आठवीं अनुसूची में शामिल करावे खातिर जरुरी राजनीतिक इच्छाशक्ति के कमी बा. साथही भोजपुरियन में अपना भाषा के लेके हीनभावना एकरा राह में बाधा बन जाले. लेकिन हालात बदलत बा, लोग के विचार बदल रहल बा आ लोग अब अपना भाषा के आठवीं अनुसूची में शामिल करावे ला कवनो हद तक जाये के तइयार बा काहे कि ई हमनी के अस्मिता के सवाल बन गइल बा. कहलन कि भोजपुरी अब पैशन आ फैशन दुनो बन गइल बिया. इंटरनेटो पर भोजपुरी के बहुते संस्था बाड़ी सँ. विदेश से लोग भोजपुरी में चैट करत बा आ ई कुल्हि भोजपुरी बदे शुभ संकेत बा.
(स्रोत : सूचना माध्यम)


text:
(पाती के अंक 62-63 (जनवरी 2012 अंक) से – 15वी प्रस्तुति)
– आशारानी लाल
जब ना तब हमके बइठल देख के ऊ हमरा सोझा धमक जाले. दूर से चलल-चलल आवेले एही से थाकलो लउकेले. ओकरा तनिको अहस ना होला. इहो ना सोचेले, कि बड़ लोगिन के सोझा चाहे हमा-सुमा के लगे जइसे-तइसे आ जब-तब आके खाढ़ ना होखे के चाँही.
कबो हम ओकरा ओरी ताकिलाँ तऽ कबो महटिया जाइलाँ. हम ओके अन्हेरिया, गरीब-गुरबा, चाहे बउकड़ बूझ के ना महटियाइलाँ. इहे सोचिलाँ कि ओकरा से हम का बतियाइब. न तऽ ऊ हमार बात बूझी, न हम ओकरा के बूझब. ऊ बूझो चाहे ना, अपन लटकल मुँहवा हमके देखाइए दी, ना त कबो-कबो लोरो चुआवे लागी – तब हम का करब.
अइसे देखेमें ऊ करिया रंग के दूबर-पात तनी लमहर मेहरारू लउकत रहे. ओठवा ओकर दुनु बन्दे रहत रहे, तऽ दाँत कमें लउकल करे. ओकर दूनो उज्जर-उज्जर आँख, ओकरा मुँहे पर सही सलामत लउक जाइल करे. कवनो बात पुछलो पर, ऊ जल्दी बोलत ना रहे, अपन मुड़िए हिला-हिला के आ नटई घुमा के, ऊ कुल बात के जबाब दे देत रहे. भर टोला रोजे घुमल करे, तबो ओकरा में लाज भरल रहे. कवनो मरद-मानुस के सोझा ऊ अपन साड़ी अपना माथे पर से खींच-खाँच के मुँहवा ढाँक लिहल करे – जवन ओकरा लजइला के चिन्हासी लागे. बार तऽ ओकर हरदम अँझुराइले-खँझुराइल रहत रहे, काहे कि बार झारे के मोका ओके कबो भेंटइबे ना करे. भोरहीं से अपना धन्धा में जोता जात रहे. ओकरा लगे बहुते लोगिन के अढ़वल काम पड़ल-पड़ल टुकुर- टुकुर ताकल करत रहे. कबो केहू के दुआर झारे-बहारे के रहे, तऽ कबो कहीं से गोबर उठावे आ फेंके के रहे. इहे ना कई लोगिन के घर-दुआर में गोबर-माटी डाले के आ लीपे-पोते के पड़ल रहत रहे. केहू के दुअरा चिपरियो पाथे रोज ऊ जाइल करे. ओके बेर नवे लागे सबकर कहल काम आ टहल पुरवे में. ओकरा फुरसते कब रहे कि केहू लगे बइठो चाहे बतियावे. एतना जाँगर ठेठवलो पर का जाने ओकरा भरपेट खयेका जूरत रहे कि ना ? कामे के सूर में ऊ अइसन बूड़ल रहत रहे कि तनी हँसहू बोले के मोका ओकरा ना भेंटाय. लागे कि ऊ हँसल-मुस्कराइल भुला गइल होखे. कहेला लोग कि पढ़ले-लिखल लोग काम में ढ़ेर बाझल रहेला, बाकी ओकर काम आ मेहनत देख के त हमरा आँखी के सोझा अन्हार हो जात रहे.
अबे कुछे दिन भइल कि हम ओह घर में बियह के आइल रहीं, आ ओह घर के बड़ पतोह बनल रहीं. देखलीं कि अतवार-मंगर छोड़के रोजे भितर-बाहर के ओसारा में गोबर पड़ल करे. ई गोबर डाले के काम उहे मेहरारू करत रहे, एही से देखे में हमार घर बड़ा चिकन-चाकन लउके. एह गोबर डाले वाली मेहरारू के हमार सास फिदनी कहि के पुकारत रही. ई फिदनी नाव सुन के त पहिले हमरा हँसी आइल बाकी धीरे-धीरे जब रोज ओकर काम-धन्धा देखलीं तब सोचे लगलीं कि – ए बाबा ! एह रूप में त ना बाकी एह नाव में बड़ा गुन बा. हमार सोच आ हँसी ओकरा गुन के सोझा हीन लागे लागल.
फिदनी अपना हाथ के हथेरिए से गोबर पानी मिला के आ ओके रगड़-रगड़ के घर-दुआर अइसन चिक्कन बना देत रहे आ चमका देबे कि उहाँ अदिमिए नाहीं, लागे कि देवतो लोग आके दू-छन बइठे खातिर मचल जाई. हम ओकर नाँव त जानिए गइल रहीं, एक दिन इहो देखलीं कि अम्माजी धीरे से अपना हाथे में दू-चार गो ले रोटी लेके ओपर गुड़ धऽ लेली, फेरू आपन हाथ अपना अँचरा में लुकवा के, बहरी के दलानी में गइली जहाँ पहिलहीं से ऊ फिदनी चउकठ धइले ठाढ़ रहे. ओह रोटिया के धीरे से ओकरा हाथे में धरा के ऊ घरे में मुड़ के आ गइलीं. फिदनियो अपन हाथ अपना लुगा में लुकवा के चल देलस. अब हम रोजे जब जब फिदनी बहरी के दुअरिया पर काम क के ठाढ़ होखे, तब अम्माजी के ओकरा मजूरी के दिहला पर अपन नजर गड़वले रहत रहीं, काहे कि ऊ कबो नून मरिचा साथे धके रोटिया ओके दिहल करँस. तबे हमरा बुझाइल कि ई दूगो रोटिये ओकर मेहनताना के मजूरी बा, जेके देत आ लेत के केहू दूसर ना देख पावेला. हम जान गइलीं कि ई अम्माँजी के बहुते चाँलाकी के बात बा. ना तऽ एह मजूरी के बारे में दूसर केहू जानी आ न कबो एह काम में मजदूरी खातिर केहू हड़ताल करी. कहल जाला कि मेहरारून के अक्किल ना होला, बाकी हमरा अम्माजी के त एह दिसाईं बहुते तेज बुद्धी चलत रहे. एगो इहो बात देखे में आइल कि फिदनी के तर-तिहुआर के चलते ढ़ेरे बोनस भेंटा जात रहे. मानतानी कि पवनी कुल खातिर घीव लगा के ना, तेले घँसके दलभरूई-पूरी आ बखीर बनत रहे, त उहे बोनस बन के फिदनिओ के मिलल करे. ई पूरी बखीर के बोनस – ओके सबका सोझा दियात रहे – चोरवा लुकवा के ना. एह मोका पर फिदनी तनी हँसे-बिहँसे आ अवरियो खयका आ लुगा के माँग अम्माँजी से करे, जेमें थेर बहुत अवरी ओकरा भेंटाइयो जात रहे.
फिदनी के मेहनत के बारे में केतनो कहल जाव ऊ कमे रहे. ओकर मेहनत आ दीन भाव देख के हम ओकरा पर तनी मोहा गइल रहीं. जब ऊ हमार घर लीपत रहे तबे ओसे हम पुछलीं कि – तोहार ‘ऊ’ कहाँ रहेलन ?
एतना सुनते फिदनी के मुड़ी नीचे गड़ गइल, ऊ लजा गइल, तब अम्माँजी बोललीं कि – अरे – ‘ऊ’ कहाँ घरे रहेला. ‘ऊ’ त परदेस में महिना महिना दिन ले भीख माँगे खतिर घुमत रहेला. ओकरा आवे-जाये के दिन के कवनो ठीक ना रहेला, अहिसे न ई फिदनी अपने जाँगर ठेठा के कमात खात रहेले, आ अपना लइकनो के पोसेले.
अम्माँजी के बाते से हम जनलीं कि ई फिदनी एगो जोगी के मेहरारू ह. एके सबलोग जोगिनिया, चाहे रहमत बो, चाहे फिदनीए कहिके गोहरावत रहेला. ई फिदनी एह गाँव में एह टोला के सब बाबू भइया लोगिन के घरे सेवा टहल में लागल रहेले, जवन ओकरा करे लायक होला. ऊ एगो जोगी के मेहरारू रहे, जेकरा न खाये के खयेका रहे न पहिरे के बस्तर.लइकवा कुल त एगो जँघिया पहिन के उघारे-निघारे खेते खरिहाने घुमत रहत रहन सन. उहो फाटले पुरान, मइल-कुचइल लुगा पहिन के एने-ओने धउरत रहत रहे. अपना तन पर अपन लाज ढाँके खतिर ऊ लुगा पहिनत रहे. जब कबो फिदनी तनी नीक लुगा पहिन लेबे तऽ लोग बाग लागे न सुगबुगाए आ कहे कि कहले न जाला कि- ‘गरीब के लुगाई, भर गाँव के भउजाई होले’.
फिदनी केहू के घरे कुछु छू ना सकत रहे.बाकी चोरा लुका के ओह गाँव के गँवई मनचला बाबू लोग ओके अपन भउजाई कहि के अपना हवस के पुरवत रहत रहे. एह बात के फिदनी पर कवनो असर ना पड़े, काहे कि ओके खाए-पहिने के भेंटा जात रहे. एगो भुखाइल दुखिया गरीब मेहरारू के अवरी का चाँहीं. ऊ केहू से इहाँले कि अपना मरदो से कबो कुछु ना माँगत रहे – ई सब तऽ ओकरा मेहनत के फल रहे, जेसे ओकर पेट भरत रहे.
अम्माँजी से हम जनलीं कि फिदनी ओह गाँव के जोगीटोला में रहेले. इन्हनी के रहे खातिर एके गो कमरा ओह घर में रहे, जेमें एकनी के मूर्गा-मुर्गी, बकरी-छेरी, बाल-बच्चा आ अपनहू कुल राती खानी सुतत रहन सन. रहे-सहे के कवनो चिन्ता फिकिर एकनी के ना होला. ई कुल वर्तमान में जीयेलन सन, यानी आज खा लीहन सन त काल्ह का होई ? ई कबो ना सोचेलन सन. ए कुल के न तऽ बाजार भाव से मतलब होला न कवनो बैंक के नाँव जाने से. भीख मांगल एह लोग के पुस्तैनी पेशा होला. फिदनी एही जोगिन के समाज के उपज रहे, जेकरा जिनगी में न त कबो अमीरी आइल, न त कबो गरिबिये ओकर साथ छोड़लस.
आज उहे फिदनी बेर-बेर हमरा सोझा घुरिया-घुमरिया के हमरा से बोलल-बतियावल चाहत रहे. ओकरा त सोचे के चाँहीं कि जब एक बेर हम ओसे बोलल बन्द कऽ दिहलीं, तऽ अब एतना दूर शहर ले आके आ हमरा इयाद के झरोख में घुस के हमार पीछा जब ना तब काहेंके करत रहतिया. हम तऽ ओही दिने चुपा गइनी जवना दिने सुनलीं कि ऊ अपना गरीबी के तरजूई पर अपना नासमझ बेटी के तउल देलस. इ सुनते हमार करेजा कसमसा के थउस गइल. ऊ बेटी अबे छवे-सात बरीस के भइल रहे. भगई आ चिरकुट लपेटले घुमत रहत रहे. ऊ कबो महुआ बीनत के, तऽ कबो नीब चुनत के लउक जाइल करे. कबो-कबो लकड़ी, चुन्नी, पतई आ करसियो उठावत रहे. ओही अबूझ बेटिया के पइसा के लालच में अपना कंगाली के तरजूई पर ऊ चढ़ा देलस.
का जाने कवना बेपारी के हाथे. फिदनी ओके कुछ पइसा गिना के दे देले रहे. ऊ बेपारी कवनो दूर दराज देस में ओह धीया के लेके चल गइलन सन. ऊ कुल ओकरा साथे का-का कइले होइहन सन् केहू जान ना पावल ? अपना अबूझ बेटी के बेंच के इ फिदनी कुल्ही महतारिन के मुँहे करिखा पोत देले रहे. जब हमरा मालुम भइल कि अइसन घिनौना काम बाप नाहीं, ऊ महतरिए कइलस ह, तब से हमरा मन के हिया में ओह फिदनी खातिर जेतना मोह के तेल भरल रहे, कुल सूख गइल आ हमार इ मन घिरना से भर गइल. इहे बात बा कि आज ओकर ईयाद जब जब हमरा आवता तब-तब ओकर कठकरेजी महतारी वाला रूप हमरा सोझा लउके लागता. एही से हमार मन अब अपना टेक पर अकड़ के घेड़ा नियर हिनहिनाता. हम भले अपना मन के बेर-बेर झटकारऽतानी आ समझावतानी कि ओकरा से हमके बोले बतियावे के चाँहीं, बाकी ऊ अड़ल, बा एही पर कि ना हम ओसे कुछु ना बोलब न बतियाइब, आ न तऽ ओकरा बारे में कुछु लिखब.
एतना कइलो पर ई फिदनी मानत नइखे. लागता कि ऊ हमरा सोझा आके – रिरिआ-गिरिआ के हमसे इहे पूछल चाहतिया कि – मोसे-रूसल बानी
का ? मोरा संगे-संगे आज ”उहो“ आइल बानऽ, आ रउवा से एगो भिच्छा माँगतान. आज अपना बोलिए के भीख हमनी के दीहीं नऽ.
पिछला कई बेर से भोजपुरी दिशा बोध के पत्रिका “पाती” के पूरा के पूरा अंक अँजोरिया पर् दिहल जात रहल बा. अबकी एह पत्रिका के जनवरी 2012 वाला अंक के सामग्री सीधे अँजोरिया पर दिहल जा रहल बा जेहसे कि अधिका से अधिका पाठक तक ई पहुँच पावे. पीडीएफ फाइल एक त बहुते बड़ हो जाला आ कई पाठक ओकरा के डाउनलोड ना करसु. आशा बा जे ई बदलाव रउरा सभे के नीक लागी.
पाती के संपर्क सूत्र
द्वारा डा॰ अशोक द्विवेदी
टैगोर नगर, सिविल लाइन्स बलिया – 277001
फोन – 08004375093
ashok.dvivedi@rediffmail.com


text:
लेखक - मोहनलाल महतो 'वियोगी' (1899-1990)
लोग पूछ बइठऽ हथ कि जब हिन्दी के विरोधी ढेर-सा भासा खड़ा हथ तब मगही के खड़ा करके एगो आउ विरोधी काहे बढ़ावल जाय !
बात असल में ई हे कि भासा के अप्पन प्रकृति होवऽ हे, शब्द के चिंतनधारा के, अभिव्यक्ति के । ई विचार से हिन्दी आउ मगही के प्रकृति में कोई विरोध न हे, बलुक ई कहल जाय कि दुन्नों में बड़ी मेल हे तो जादे ठीक होयत । ई मेल के ओज्जह से हिन्दी आउ मगही एक दूसर के मदत कर सकऽ हे, अनहित इया विरोध नऽ । मानली कि हमर प्रकृति ठंढा के हे, तऽ गरम तासीर के चीज विकार पैदा कर देत । मगही, भोजपुरी, अवधी, ब्रजभासा इत्यादि के प्रकृति हिन्दी के प्रकृति से मेल खा हे, ई से ई सब भासा हिन्दी के साधके हो सकऽ हे, बाधक नऽ । अगर अवधी आउ ब्रजभासा के कवि तुलसी आउ सूर के हम हिन्दी के कवि कह के पढ़ऽ ही आउ एकरा से हिन्दी के कुछ अनहित न होय तो भला मगही के भी हिन्दी के साथ पढ़े से हिन्दी के अनहित कइसे होयते ई बात हमरा समझ में न आवे । मैथिली, बंगला इत्यादि के हम मिश्रित (फेंटुआ) प्रकृति के मानऽ ही; ई सब हिन्दी के आधे साधक हो सकऽ हथ, पूरा नऽ । मगही के प्रकृति हिन्दी से मिलऽ-जुलऽ हे, ओकर अध्ययन से हिन्दी के समृद्धिये होयते, ऐसन हम मानऽ ही ।
हाँ, एगो समस्या हे कि कुछ हिन्दी शब्द के मगही रूप से पढ़ुआ लोग के भरम पैदा हो सकऽ हे । बाकी हियाँ भी अगर तनी-सा वैज्ञानिक दृष्टिकोण अपनावल जाय तो कोई गड़बड़ी न होय । शब्द के व्यवहार के स्वीकृति जन-प्रवाह दे हे, भासाशास्त्री लोग के देल शब्द जन-प्रवाह में न आ सके । जइसे 'लगाव-बझाव' मगही शब्द के भाव हिन्दी में कुछ दोसर हे आउ मगही मुहावरा 'लगउनी-बझउनी' के भाव जन-प्रवाह में कुछ दोसर । दुन्नों के माने में बड़ी तफरका हो जा हे । तब नियम ई बनावे के चाही कि जन-प्रवाह में जउन शब्द के जे रूप जउन भाव में चालू हो गेल हे ओकरे मगही में लेवे के चाही आउ जेकर चलन अभी न होयल हे ओकर शुद्ध तत्सम रूप लेवे के चाही । अपना मन से शब्द के गढ़नई में न लगे के चाही । अगर तत्सम शब्द के मगही में जगह न देम तो मगही भासा समरथहीन भासा कहल जायत । उच्चारण आउ लिखावट में भेद रहऽ हे आउ एकरा से कोई हानि न हे, बलुक भासा में एकरूपई लावे ला ई बड़ी जरूरी हे । मगही में भी एकरूपई लावे ला लिखावट आउ बोली में थोड़ा-मना कहीं-कहीं फरक करे पड़े तो हरज न माने के चाही ।
["मागधी विधा विविधा" (विविध विधा में स्तरीय मगही लेखन के परिचायक एगो संकलन); खण्ड-१: मगही गद्य साहित्य; सम्पादक - हरिश्चन्द्र प्रियदर्शी, मगध संघ प्रकाशन, सोहसराय (नालन्दा); १९८२; कुल पृष्ठ ४+१४२+२; ई लघु निबन्ध पृ॰१ पे छपले ह ।]


text:
हमार भईय्या जब रेल से घरे आवत रहलन तब ट्रेन में उनकर साथी लोगन कहलन कि हमनी के त बहुत तरक्की कर ले ले बानी सन.आज हमनी के देश त आजादी के बाद बहुत प्रगतिशील हो गइल बा.पहिले के जमाना में त घोडा गाडी ,बैल गाडी में लोग सफर करत रहलन लेकिन अब त पूरा महीना दिन में समूचा देश विदेश घूम के लोग घरे लौटी आवेला .आजकल त This,That,Hi,Hello के जमाना बा. कोई पूछे ला कि how are you ?त जवाब मिले ला fine sir /madam कह दिहल जाला .कपड़ा ,लत्ता ,घर द्वार गाडी-घोडा फैशन हर जगह लोगन में त हमही हम सवार बा. आज त तरक्की के भर-मार बा.पर अपना पन से दूर-दराज बा.कोई कहे ला हमार फलनवा नेता बाडन त कोई कहे ला अधिकारी बाडन कोई प्राब्लम बा त हमरा से कहअ तुरन्ते सालव हो जाईल तनी चाय पानी के खर्चा लागी.बाकी त हमार फलनवा बडले बाडन निश्चिन्त रहअ .खुश रहअ ,मस्त रहअ मंत्री,नेता अधिकारी बस जौन कहअ सब हमरे हाथे में बाडन .बात के सिलसिला अउर आगे बढित तब तक स्टेशन आ गईल .सब के गंतव्य आ गईल .अब के बतीआवेला सबे भागम्भागी में घरे जाय के तैयारी करत रहे अब बिहान मिलब सन .भाईबा त बात आगे बढ़ी आउर बतिआवल जाई सब कोई आपन आपन रास्ता नाप ले ले.रात हो गईल रहे सवारी मिले में दिक्कत रहे हमार भइया धीरे धीरे पैदल घरे के ओरे बढ़त रहलन त देखलन कि आर ब्लाक पर एगो गठरी-मोटरी बुझाई.औरु आगे बढ़लन त देखलन कि एगो आदमी गारबेज के पास बईठलबा थोडा औरु आगे उत्सुकता वश बढले त देखले कि ऊ आदमी त कूड़ा में से खाना बीन के खाता बेचारा भूख के मारल .अब त हमार भयीआ के आंखि में से लोर चुए लागल भारी मन से धीरे धीरे घरे पहुचलन दरवाजा हमार भौजी खोलली घर में चुपचाप बइठ गइला थोड़े देरे के बाद हाथ मुंह धो कर के कहलन की" आज खाना खाने का जी नही कर रहा है. आफिस में नास्ता ज्यादा हो गया है ,तुम खाना खा लो कल वही नास्ता कर लेंगे.भाभी ने पूछा बासी ,हाँ तो क्या हुआ कितनों को तो ऐसा खाना भी नसीब नहीं होता.हम तो सोने जा रहे हैं बहुत नींद आ रही है."
परन्तु बात त भुलाव्ते ना रहे कि आज तरक्की परस्त देश में भी लोगन के झूठन खाये के पड़ता आज हमार देश केतना तरक्की कइले बा .फिर एक सवाल अपने आप में जेहन में उठे लागल कि भ्रष्टाचार ,बलात्कार,कालाबाजारी,अन्याय-अत्याचार ,चोरी-चकारी में इन्सान के 'मैं वाद' में पनप रहल बा .ई देश के नागरिक केतना आगे बढलबा अपने पूर्वज लोगन से?
भोरे-भोरे जब बच्चा लोगन उठल अउर नास्ता के टेबुल पर बइठल त कहे लागल "ये नहीं खायंगे वो नहीं खायेंगे"त ब हमार भइया रात के अंखियन देखल विरतांत कहलन त लड़कन बच्चन सब के दिमाग में बात ऐसन बइठ गईल अउर सब सुबके लगलन सन .जे खाना मिले ओकरा प्रेम से खाई के चाही न नुकर ना करे के चाही .प्रेम से खाना निमको रोटी में भी अमृत बन जा ला.अब त लडकन सब के ऐसन आदत पडी गईल बा .चुप-चाप खा लेवेला अगर बच्चन सब के ऐसन आदत पड़जाई त वक्त-बे वक्त हर परिस्थिति के आज के नौजवान पीढी सामना कर सकेला .जरूरत बाटे आज सब के आँख खोले के मन के अमीर सब से बड़ा अमीर होला.तब ही देश तरक्की करी.इ पैसा -कौड़ी सब इहे रह जाई
एगो गीत बाटे -"कहाँ जा रहा है तू जाने वाले ,अपने अन्दर मन का दिया तो जला ले."
आज के इ तरक्की के नया दौर में हमनी के संकल्प लिहीं कि पहिले हमनी के इन्सान बनब.-वैष्णव जन तो तेने कहिये .................................................................के चरितार्थ करब ..................................................................
जय भारत !!
Type setting and formatting done by Yashwant Mathur (Responsible for all typing errors)


text:
मेडिकल काउन्सिल के अध्यक्ष घूस लेबे का आरोप में गिरफ्तार
मेडिकल काउन्सिल आफ इण्डिया के अध्यक्ष केतन देसाई के एगो मेडिकल कालेज के मान्यता दिलवावे खातिर दू करोड़ रुपिया घूस माँगे का आरोप में गिरफ्तार कर लिहल गइल बा. साथ में उनकर सहयोगी जितेन्द्र पाल सिंह के दू करोड़ रुपिया घूस का साथे पकड़ लिहल गइल. एगो अउरीओ डाक्टर कंवलजीत सिहं के गिरफ्तार कइल गइल बा. कई जगहा छापा मारल जा रहल बा आ कुछ अउरी लोग गिरफ्तार हो सकेलें.
परसो दिल्ली में भाजपा बहुत दिन बाद कवनो प्रभावकारी प्रदर्शन कइलस
भाजपा अपना नया अध्यक्ष नीतिन गडकरी का नेतृत्व में एगो बहुते बड़हन प्रदर्शन दिल्ली में कइलस जवना के मुद्दा कवनो भावनात्मक मुद्दा ना होके आम आदमी का साथ जुड़ल महँगाई के मुद्दा रहुवे. एह प्रदर्शन में भाजपा के सगरी बड़का नेता मौजूद रहलें. ना आवे वाला में नरेन्द्र मोदी आ येदुयुरप्पा के गैर मौजूदगी सबका ध्यान में आइल. काल्हु पत्रकारन से बिहार के शाटगन कहलन कि उनका के ढंग से ना बोलावल रहे एहसे ना गइलन. भाजपा के नुकसान चहुँपावे वाला अइसनके नेता हउवें जिनका अपना बारे में बड़हन गलतफहमी बा.
सेक्स सकैण्डल में पकड़इले नित्यानन्द
तमिलनाडु के टीवी चैनल नित्यानन्द स्वामी के एगो तमिल अभिनेत्री का साथे आपत्तिजनक हालत में देखवला का बाद नित्यानन्द स्वामी एक महीना से गायब रहलन आ पुलिस उनका तलाश में रहुवे. बुध का दिने उनका के हिमाचल प्रदेश के सोलन में गिरफ्तार कर लिहल गइल जहाँ उनका कहलानुसार ऊ एकांतवास में रहलें. अपना पर लगावल जा रहल सगरी आरोपन के नित्यानन्द स्वामी झूठ बतावत बाड़े आ कहत बाड़े कि फोटो मार्फ कर के देखावल गइल बा.
यूपी में एह साल कवनो तबादला ना होखी
काल्हु यूपी कैबिनेट तबादला नीति के स्वीकृति दे दिहलस जवना में कहल गइल बा कि अगिला एक साल ले कवनो सरकारी कर्मचारी के तबादला ना कइल जाई. बाकिर संगही संगे सबके आगाहो कइल गइल बा कि ई नीति मुख्यमंत्री का मर्जी पर निर्भर बा आ ऊ जब चहीहें, जेकरा के चहीहें, जहवाँ चहीहें तबादल कर सकेली. बुझाइल कुछ? कवनो गलतफहमी नइखे नू रह गइल?
आजु बाबू वीर कुंवर सिंह के विजयोत्सव मनावल जा रहल बा
अस्सी साल के भोजपुरिया जवान आ देश के पहिलका स्वतंत्रता संग्राम के योद्धा बाबू वीर कुँवर सिंह के विजयोत्सव कई जगहा मनावल जा रहल बा. काल्हु एकरा पूर्व संध्या पर आरा में आयोजित कार्यक्रम में माँग कइल गइल कि आरा स्टेशन के नाम बाबू वीर कुंवर सिहं का नाम पर कर दिहल जाव आ संसद में उनकर घोड़ा चढ़ल प्रतिमा लगावल जाव.
आईपीएल पर जेपीसी माँगत विपक्ष के संसद में हंगामा
आजु देश का संसद में क्रिकेट के दलदल आईपीएल के लेके बहुते बवाल भइल.विपक्ष एह मामिला के जाँच करावे खातिर संयुक्त संसदीय समिति गठित करावे के माँग करत रहे जवना से सरकारी पक्ष सहमत ना रहे. एह चलते संसद के दुनु सदन के दु हालि स्थगित करे के पड़ गइल. एह पचड़ा में अब शरद पवार आ प्रफुल्ल पटेलो के नाम आवे लागल बा.
केन्द्र सरकार के एगो मंत्री कई दिन से गायब बाड़े आ सरकार लीपापोती में लागल बिया
द्रमुक का कोटा से मंत्री बनल एम के अलागिरी सरकार बनला का बाद से अबले एकहू दिन अपना मंत्रालय से जुड़ल सवाल के जवाब देबे सामने नइकन आइल. कई गो सांसद त उनकर मुँह तकले नइखन देखलें. सरकार के कहनाम बा कि मंत्री गैरहाजिर रह सकेला आ ओकरा बदले राज्य मंत्री सवालन के जवाब दे सकेलें.
बिजली संकट आ भयंकर गर्मी से काम कइल मुश्किल भइल बा
दु दिन से पड़ रहल भयंकर गरमी का चलते तबियत खराब बा आ काम कइल संभव नइखे हो पावत. एहसे रउरा सब के नया सामग्री नइखीं दे पावत.
सरकारी बैंकन के १५ हजार करोड़ नया पूंजी देबे के घोषणा
सरकारी बैंकन के पूंजी में पन्द्रह हजार करोड़ रुपिया बढ़ावे के केन्द्र सरकार घोषणा कइले बिया. एहसे बैंक आर्थिक विकास में आपन समुचित योगदान दे पइहें. एह पूंजी का सहारे रोजगार पैदा करे वाली योजना के ऋण दिहल जाई.
बोर्ड बतावे के तइयार नइखे कि आईपीएल के समापन समारोह में के शामिल होखी
अचानके में आईपीएल के छवि अतना खराब हो गइल बा कि केहू ई बतावे के तइयार नइखे कि काल्हु होखे हा रहल पुरस्कार समारोह में बोर्ड के कवन कवन अधिकारी शामिल होखीहें. कहल जा रहल बा कि विवाद में घेरइला आ मूड़ी पर बर्खास्तगी के लटकत तलवार का बावजूद ललित मोदी एह कार्यक्रम में शामिल होखीहन आ समापन भाषण दिहन. केकर समापन होखे जा रहल बा ई त बाद में पता चली.


text:
यूपी विधानसभा चुनाव में भाजपा के शंख बजावे आ रहल बाड़े आडवाणी
February 5, 2011
उत्तर प्रदेश के विधानसभा चुनाव अगिला साल होखे वाला बा बाकिर हर दल अपना अपना तरीका से एह चुनाव का तइयारी में अबहिये से लाग गइल बा. भाजपा के पुरान आ बड़का नेता लालकृष्ण आडवाणी शनिचर का दिने कानपुर के फूलबाग मैदान में आयोजित सभा में उत्तर प्रदेश के भाजपा के चुनावी शंख फूंकीहे. एह रैली में भाजपा के सहयोगी दल का रुप में जदयू, शिव सेना, आ अकालियो दल के नेता शामिल होखीहें. भाजपा अपना एह महासभा में भाजपा महँगाई, करिया धन, आ भ्रष्टाचार के मुख्य मुद्दा बनावे जा रहल बिया.


text:
भोजपुरिया रंगबाज हैदर काजमी के फिलिम “कालिया” बिहार में सुपर डुपर हिट हो गइल बा. निर्देशक हउवें शिवराम यादव. जहानाबाद में दर्शकन के उत्साह अइसन रहल कि थिएटर का भितरे लोग फायर कर के हैदर के इंट्री के स्वागत करत रहलें.
(8 Sept 12)
पिछला हफ्ता जब फिलिम ‘कालिया’ बिहार में रिलीज भइल त रंगबाज हैदर काजमी के जलवा एक बेर फेर देखे के मिलल बिहार में. हर सिनेमाघर में हाउसफुल के बोर्ड हर शो में लटकत गइल. कुछेक सिनेमा घर में दर्शकन के दबाव पर अलगो से सीट लगावे के पड़ल. फिल्म के एक-एक गाना पर दर्शक झूमत गइलें. कहानीकार आ निर्देशक शिवराम यादव के काम दर्शकन के बहुत पसंद आइल. शिवराम यादव के निर्देशन के भूख अइसन ह कि मेटइले ना मिटे. जुनून आ जज़्बा के रंग जब चढ़ेला त दर्शकन के सोझा आ जाले शिवराम यादव के नई सोच वाली फिलिम. बात चलल ‘कालिया’ क सफलता के त शिवराम यादव के मन के बात जुबान पर आ गइल. बातचीत में शिवराम यादव बतवले कि हैदर काजमी कमाल के अभिनेता होखला का साथही कुशल निर्मातो हउवन. उनुका साथे काम करे के मतलब होला कि आप दिल के बात करे लागीलें. आ इहे कारण बा कि हमरा निर्देशन में बनल हैदर जी के तिसरको फिलिम हिट हो गइल. शिवराम यादव के हैदर काजमी आ फिलिम ‘कालिया’ दुनु पर भरोसा रहल. बतवलन कि ‘कालिया’ ला भोजपुरी सिनेमा के बेहतरीन टीम चुनल गइल आ हैदर काजमी सबका से बराबर संपर्क में रहलें. सभका से मिल बतिया के प्लानिंग कइलें आ एहसे फायदा मिलल.
अक्षरा सिंह के बारे में शिवराम यादव कहलन कि ऊ कमाल के अदाकारा हई आ उनका साथ ऊ बेर बेर काम कइल चहीहें. शिवराम यादव के इहो दावा बा कि ‘कालिया’ के पूरा परिवार एक साथे बइठ के देख सकेला. फिल्म के कथानक का बारे में बतियावत गोरखपुर के मूल निवासी शिवराम यादव के कहना रहल कि हर स्टोरी असल होले बस ओकरा के सिनेमाई टच दिहला के जरूरत होला. शिवराम यादव एह बात से साफ इंकार कइलन कि ‘कालिया’ अमिताभ बच्चन के फिलिम से प्रभावित बावे. काहे कि ऊ रीमेक ना बनावसु. कहलन कि कालिया एकदम नया कहानी पर बनावल गइल बा. कालिया के सफलता से स्टार डायरेक्टरन में गिनाए लागल शिवराम दर्शकन के आभार जतवलन. अपना आगे के योजना का बारे में कहलन कि कुछ बढ़िया स्क्रिप्ट मिलल बा आ जल्दिए फेर कुछ बड़हन काम होखे वाला बा.
(शशिकांत सिंह, रंजन सिन्हा के रपट)


text:
स्नेह मोशन पिक्चर के बैनर में बनत फिलिम “कोशी पुत्र” के भव्य मुहूर्त पिछला दिने पटना में कइल गइल.
एह फिलिम ले नायक बाड़े उभरत कलाकार सुधीर कमल. एहसे पहिले सुधीर कमल के दू गो फिलिम रिलीज हो चुकल बा. एह फिलिमन के नाम रहे “सजनी पुकारे नदिया किनारे”, आ “जय पंडित”.
“कोशी पुत्र” के निर्माता विनोद गुप्ता बतवले कि फिलिम प्रेम के संदेश दिही. आजु जब सगर बुराई आ भठियरपन पसरल बा जवना के खतम करे ला हमार “कोशी पुत्र” आवत बाॆ
मुहुर्त मुख्य अतिथि डीके पाण्डेय के हाथे भइल. एह मौका प मौजूद रहले फिलिम से जुड़ल कलाकार सुधीर कमल, अनमोल आँधी, गुड़िया रानी, उषा, तनीषा, पुनम राठौर, संतोष सांवरिया, अंकिता, उदय राय, सहयोगी अमर विश्वकर्मा वगैरह.
एकर कहानी लिखले बाड़न अनिल मिश्र बेला आ निर्देशन करीहें इब्रान खान. शूटिंग जल्दिए पटना, कोशी क्षेत्र, मुम्बई, राजगीर, दार्जीलिंग वगैरह जगहन प करावल जाई.
(कुन्दन राज)


text:
Friday, May 13, 2016
मगही दूरा-दलान - अगस्त 2015 में प्रकाशित लेख
मगही
[04] दूरा-दलान
सुमंत (मगही लेखक)
मुम्बई ब्लास्ट के दोषी याकूब मेनन के फांसी होवे का बाद एक बेर फिन से अप्पन देश में बहस छिड़ गेल हे कि फांसी होवे के चाही कि नऽ होवे के चाही । कुछ लोग मानऽ हथन कि फांसी मानवता के खिलाफ हे, इ बात से हमहूं सहमत ही । इहे कारण हे कि दुनिया के कुछे अंगुरी पर गिनल-गोथल देश बच गेलन हे, जहां फांसी के सजाय देवल जाहे, जेकरा में अप्पन देश भारत भी एगो हे । अब अप्पन देश के कानून के किताब में जबले फांसी के प्रावधान हे, फांसी के सजाय होला पर फांसी पड़वे करत । आगे हम अप्पन बात कही, ओकरा से पहिले एगो हाल में घटल सच घटना सुनावल चाहऽ ही । इ घटना गया जिला के गुरूआ प्रखण्ड अन्तर्गत एगो गांव के हेऽ, जहां अप्पन बेटी ओझा के कहला पर अप्पन माय के पेट हंसुआ से फाड़ के ओकर पेट में कपड़ा में लाल मिचाई के बुकनी, राख, अच्छत बांध के डाल देल आउ फिन मोटका सूई से माय के पेट गेंदरा लेखा सी देलक । विश्वास न होवऽ हे, बाकि इ घटना सच हे । बेटी इ काहे ला कैलक ? बतलावऽ ही- बिआह के कैकन बच्छर बीतला के बादो ओकरा बाल-बच्चा न होवऽ हल । ओझा बतौलक हल कि इ करला से तोर गोदी भर सकऽ हे । अंधविश्वास के जाल में अझुराएल बेटी उ काम करलक जे अदमी मन में सोंच तक न सकऽ हे । घटना के जानकारी भेंटैला पर गांव के अदमी ओकर माय के मेडिकल कालेज अस्पताल लौलन, बाकि उनकरा बचावल नऽ जा सकल । मौत के मुंह में समाएल माय मरते दम तक अप्पन बेटी के निर्दोष बता रहल हल । वाह रे माय के ममता आउ दोसरा तरफ बेटी के अंधविश्वास । ई तरह के घटना आझो घर-परिवार-समाज में घट रहल हे । का ई मानवता के खिलाफ नऽ हे । अइसन ढोंग-अंधविश्वास के बढ़ावा देवेवाला ओझा-गुणी के जबले फांसी हे, फांसी अइसन सख्त सजाय न देवे के चाहि-का ? बाकि समस्या इ बात के हे कि अइसन के सजाय देवे लेल गोवाह कहां से भेंटैतन ? कानून बिना गोवाह के कुछ कर न सकऽ हे । बिना गोवाही के थाना-पुलिस करला पर महीना-दू महीना के सजाए तो हो सकऽ हे, बाकि फांसी नऽ । समाज में अंधविश्वास फैलावे वालन के कमी न हे । इ सभे अंधविश्वासे के रोटी पर शान के जिनगी जीअ हथन । जबले समाज में अंधविश्वास फैलावे वालन के फांसी अइसन सख्त से सख्त सजाय न भेंटात, अंधविश्वास न रूकत । अंधविश्वास के रोके लेल केतने संगठन काम कर रहल हे । गांव-गांव घुम-घुम के लोग के समझा-बूझा रहलन हे, बाबजूद एकर अंधविश्वास के कुछ अइसन घटना सामने आवऽ हे, जेकर कल्पना अदमी सपनो में न कर सकऽ हथन । इ चलते आज जहां अदमी फांसी के सजाय पर रोक लगावे के बात कर रहलन हे-हम एतने बात कह रहली हे कि अंधविश्वास के जड़ मूल से खत्म करे लेल अंधविश्वास के ठेकेदार के भी फांसी अइसन सख्त से सख्त सजाय होवे के चाही, जबले फांसी के सजाय कानून के किताब में हे ।
प्रकाशित, प्रभात खबर-04-08-2015
मगही
[05] दूरा-दलान
सुमंत (मगही लेखक)
कुछ लोग जे बेसी पढ़-लिख गेलन हे, उनकर नजर में मगही अप्पन माय के नऽ गाँव-देहात में बसे वालन ठेंठ गँवार के गँवारू बोली हे । मगही बोलला से सर-समाज में उनकर मान-सम्मान पर ठेंस लगऽ हे । ई चलते जान के भी उ लोग मगही बोले से परहेज करऽ हथन । इ तो मगही लेल बड़ जुलुम के बात हे । जउन अदमी खुद अपने मगही बोले से परहेज करतन, वाजिब बात हे कि उनकर अगिला पीढी के बाल-बच्चा तो मगही एकदमे न सीख पौतन, फिन बोलतन कहाँ से । तब अइसन में एगो विकट सवाल मन के कोना में उठऽ हे कि मगही दुनिया के केतने दोसर विलुप्त होईत भाषा नियन एकदिन विलुप्त हो जाएत का ? हम आशावादी ही इ चलते हम तो इहे कहवई कि नऽ अइसन होवे के रहतक हल तऽ अब ले मगही कहिंए उपह जाएत हल । इ केतने तरह के झंझावत आउ दंश झेलल हे, बाकी अजगुत ई बात के हे कि अप्पन मगही आझो जस के तस जिन्दा हे । कोई राजा-महाराजा इया शासन-प्रशासन के कृपा से नऽ, अप्पन मगहिया माटी के जुड़ाव से । मगही किताब के पन्ना में कम आउ मगहियन में रग-रग में बेसी करके अइसन रचल-बसल हे कि एकरा एक देसरा से अलग ओइसहीं न करल जा सकऽ हे- जइसे दूध आउ पानी के । आदिकाल से लेके आजतक मगही के बोलताहर-लिखताहर भेंटा हथन । हिन्दी साहित्य के आदिकाल में सिद्ध-साहित्य के चौरासी सिद्ध के जिकीर राहुल सांकृत्यायन करलन हे । इ चौरासी सिद्ध में बेसी करके कवि मगहिया हलन आउ उनकर रचना आज के मगही से मेल खा हे । चौरासी सिद्ध कवि के सिरमौर कवि सरहपाद हथन, जिनकरा सरहपा, सरोजवज्र, राहुलभद्र नाम से भी जानल जाहे आउ एतने नऽ इनकरा ढेर आलोचक हिन्दी साहित्य के आदिकवि भी मानऽ हथन, के रचना में भी मगही के प्रभाव देखल जा सकऽ हे ।
संस्कृत के विद्वान कहलन हे-सब्बेसां मूल भाषाय मगधाय निरूतिया । माने सभे भाषा के मूल मगही हे । कवि कच्चान भी कहलन हे-सा मागधी मूल भाषा । माने मागधी मूल भाषा हे । बाद में दोसर तेसर भाषा के उत्पति होएल । मिलाजुला के इ बात बिना लाग-लपेट के कहल जा सकऽ हे कि मगही पुरान भाषा हे, जेकर मान बढ़ावे के जरूरत हे । इ बात सही हे कि मगही साहित्य में संस्कृत के महाकवि कालिदास, अवधि लेखा रामचरितमानस लिखेवाला गोस्वामी तुलसीदास, ब्रजभाषा के कवि सूरदास, मैथिली के महाकवि विद्यापति.. पैदा नऽ लेलन, तईयो मगही अप्पन पहचान आझो जस के तस बनौले हे । लोग के मुँहा-मुँही से हम सुनली हे-जउन बेटी आउ बोली के बचा के रखऽ हथन, उनकर कोई बाल-बाँका न कर सकऽ हे । मगहियन के साथे इहे होएल । इ जहाँ कहीं भी गेलन बेटी आउ बोली के बचा के रखलन । जेकर परिणाम आज इ हे कि अप्पन देश के केतने राज्य आउ दुनिया के केतने देश में मगहिया भई-बहिन भेंटा जैतन, जिनकर असली पहचान रंग-रूप, पेहनाव-ओढावा, खान-पिअन नऽ मगही बोली आउ भाषा से होवऽ हे । अब मगही के नाम से अप्पन नाक-मुँह सिकोड़े वालन भाई-बहिन से हम हथजोड़ी करके बेसी कुछ नऽ, खाली एतने कहवई-मगही बोले-बतिआए में शरम कइसन ???
प्रकाशित, प्रभात खबर-11-08-2015
मगही
[06] दूरा-दलान
सुमंत (मगही लेखक)
ई बात सोलहो के सोलहो आना सच हेऽ कि आधुनिकता के चकाचौंध दादा राज से चलल आ रहल पुरान परम्परा के दिन पर दिन गारत में मिला के एकदम से मटियामेट करते जा रहल हे । अप्पन देश भारत दुनिया भर में अप्पन खास सभ्यता-संस्कृति आउ परम्परा लेल आझो जानल जा हे । इहाँ के खान-पीअन, पेहनाव-ओढावा, रहन-सहन, बोल-चाल, परब-त्योहार, आचार-विचार, रीति-रेवाज आउ परम्परा के अप्पन महातम हे । इहाँ हिन्दी के हर महीना चाहे उ जेठ के तपईत दुपहरिया होवे कि माघ के कनकनी, चाहे भादो के घुंच अन्हरिया रात, फागुन के फगुनाहट होवे इया फिन मनभावन सावन के रिमझिम पड़ईत फुहार सभे के अप्पन अलगे पहचान हेऽ । खास महीना में खास परब-त्योहार के साथे खास रीति-रेवाज आउ परम्परा प्रचलित हेऽ ।
मनभावन सावन महीना चल रहल हे । सउँसे धरती हरिआएल हे । जहाँ भी नजर उठा के देखऽ कच-कच हरिअरी लौकत । अब उ पेड़-बगान होवे कि खेत-खरिहान । इ घड़ी अहरा-पोखरा, नदी-नाला सभे में जवानी हिलोर मारे लगऽ हे । आसमान में उमड़ईत-घुमड़ईत बदरी आउ बरसा के फूहार तन-मन के तर कर देवऽ हे । अइसन में सावन महीना के चर्चा नऽ करल जाए, तऽ तो ई बेईमानी होवत । ई चलते हम सावन महीना के चर्चा करल चाहऽ ही । मनभावन सावन महीना में संगी-सहेली साथे चिड़ई-चुरगुन नियन चहकईत आम के बगीचा में लगल झुलूआ पर पेंघा मारईत कजरी गावे के परम्परा अब जब गाँव-देहात में नऽ रहल तऽ शहर के बात का करिओ ? इ परम्परा अप्पन आखरी साँस गिनईत खतमे खतम हे । लोग इहे महीना में जंगल-पहाड़-झरना पर जाके समूह में वनभोज मनावऽ हलन । मिलजुल के मजे से नेहान-धोवान करके खीर-पुड़ी के साथे आलूदम के मजा अंगुरी चाट-चाट के लेवऽ हल । अब वनभोज लेल जंगल-पहाड़-झरना कहाँ, बड़का-बड़का रेस्टूरेंट खुलल हे, जहाँ जाके लोग देशी-विदेशी व्यंजन के मजा ले हथन । महीना सावन के रहे कि भादो के कि कोई और महीना । सावने महीना में नया बिआहल लड़की के नईहर में ससुराल से सावनपुरिया जा हल । जेकर केतना तैयारी होवऽ हल । अब कहाँ ? अब तो बिआहे घड़ी सबकुछ साथे हो जाहे । आन-जान, खान-पीअन सब फ्री । भर सावन महीना घरा-घरी मांस-मछली का लहसुन-प्याज तक पर पाबंदी लग जा हल । रोज शिव मंदिर में बेलपत्र चढ़ैले बिना पेट पूजा के मनाही हल । अब तो केतने गाँव अइसन हो गेल जहाँ बेल के पेड़ कहाँ ? धरम में आस्था रखेवालन सोमवार के सोमवारी करऽ हथन । सावन महीना में काँवर लेके बाबाधाम जाएवालन के भीड़ दिन पर दिऩ बढ़ल हे । अब इ भगवान शिव के प्रति बढ़ईत आस्था हे कि आधुनिकता के चकाचौंध, इ विचार करेवाला बात हे । सावने महीना हल जब गाँव-घर के लड़की सभे मेंहदी के पता के कूट-पीस के हाथ में मेंहदी लगावऽ हलन । अब तो नामी-गिरामी कम्पनी वालन बजार में मेहदी बारहो महीना बेच रहलन हे आउ लगावे वालन लगा भी रहलन हे । अब मेंहदी लगावे के परम्परा इ आधुनिक युग में फैशन के रूप ले लेलक हे ।
माने अंतिम में ठोक-ठेंठा के इ बात बिना लाग-लगाव के कहल जा सकऽ हे कि सचों में आधुनिकता के चकाचौंध में पुरान परम्परा मटियामेट हो रहल हे ।
प्रकाशित, प्रभात खबर-18-08-2015
मगही
[07] दूरा-दलान
सुमंत (मगही लेखक)
ई बात बिना लाग-लपेटा के कहल जा सकऽ हे कि आज लोग-बाग मोबाईल के दुनिया में जी रहलन हे । जउन कउनो कारण से मोबाईल एकबाएक काम करना बंद कर देवे, तब तेजी से भागइत-दउड़इत दुनिया के रफ्तार पर ब्रेक लग जाएत आउ केतने के जान-प्राण छटपटा के रह जाएत । हर हाथ में मोबाईल, अभी होएल कि नऽ बाकी इ बात के पूरा पूरी गरेन्टी दे सकली हे कि हर घर में मोबाईल हो चुकल हे । अदमी अमीर होवे कि गरीब, पढ़ल-लिखल होवे कि निठाह अनपढ़-गँवार, बूढ़ होवे कि जवान, मेहरारू होवे कि मरद, लड़का होवे कि लड़की सभे भीर मोबाईल भेंटा जाएत । इ छोटहन मोबाईल वरदान हेऽ कि अभिशाप इ एगो विचार करेवाला बड़ी काड़ा प्रश्न हे ? हमरा निमन से इयाद हे कि छठा-सतमा से लेके नौवा-दसमा तक विज्ञान-वरदान या अभिशाप विषय पर लेख लिखे ला कहल जा हल । अब तो पढ़ाई के रंग-रूप एतने न बदल गेलक हे कि अब कउन तो लेख लिखऽ हथन । खत्म हो गेल लेख लिखाई, चिट्ठी-पतरी लिखे पर तो ई मोबईलवा एकदम से शैतीन बन के रोक लगा देलक । न तो आज जे लेख लिखे के परम्परा जिन्दा रहईत, तऽ मोबईल-वरदान या अभिशाप विषय पर जरूर लेख लिखाएत हल । खैर ! कउनो बात नऽ हे-उलट-पलट प्रकृति के नियम हे । मोबाईल देखे में तो हेऽ एकदम से छोटहन गो चीज, बाकी अपने में पूरा दुनिया के समेटले रहऽ हे । बशर्ते मोबाईल में पईसा आउ नेटवर्क रहे । कोई केतने दूर रहथन, सेकण्डो न लगे आउ हाय-हैलो शुरू । का बनौलऽ, का खएल से लेके आउ का-का...... । एतने नऽ आजकल सभे चीज मोबाईल में समाएल हेऽ-रेडियो, टीवी, विडियो, इन्टरनेट । घर बइठल, राह चलते, खेत-बधार जहाँ पावऽ शुरू हो जा, कउनो तरह के समस्या नऽ हे । मोबाईल वरदान हेऽ कि अभिशाप, एकरा पर ढेर लोग अप्पन माथा-पेंची कर रहलन हे । बाकी हम अपना तरफ से इ कहल चाहऽ ही कि मोबाईल वरदान रहे कि अभिशाप इ एकदम से झूठ के खजाना हे । घर में घुसिआएल रहऽ आउ दुहारी पर खाड़ अदमी के आँख में धूरी झोंकईत कह दऽ कि हम तो अभी जरूरी काम से दिल्ली-ढाका निकलल ही, काम बन जाएतो । ड्यूटी में देरी होएला पर अप्पन बॉस के मोबाईल टुनटुना के कउनो बहाना बना दऽ । अब जहाँ जउन चीज से फैदा हेऽ नुकशान भी कुछ न कुछ होएवे करत । चोर-लफंगा लेल मोबाईल निमन काम करऽ हे, बाकी जबकभी मोबाईले गल्ला के फॉस बन जाहे । एकरे लोकेशन पर केते बेर पुलिस गुण्डा-बदमाश के अप्पन गिरिफ्त में ले लेवऽ हे । युवा प्रेमी सभे लेल मोबाईन उनकर दिल के फोंफी से कम न हे । बेधड़क अप्पन मन के बात कहऽ, बिना कउनो प्रोबलेम के । ई मोबाईल दिल के दूरी एकदम से ओसही कम कर देलक जइसे वामन भगवान तीने डेग में आकाश से लेके पाताल नाप देलन हल । मोबाईल अदमी लेल विज्ञान के देल एगो अदभूत उपहार हे, जेकरा में गुण के साथे अवगुण भी हे । अब जौ के साथे घुन के पिसायवाला कहउत बड़ पुरान हे । मोबाईल अदमी लेल वरदान बेसी आउ अभिशाप कम हे ।
प्रकाशित, प्रभात खबर-25-08-2015
Posted by नारायण प्रसाद at 11:05 PM
Labels: मगही दूरा-दलान
No comments:
Subscribe to: Post Comments (Atom)


text:
लोकप्रिय भोजपुरी टीवी चैनल “महुआ” पर प्रसारित हो रहल संगीत रियलिटी शो “नहले पे दहला” में शनिचर का दिन वाला एपिसोड में होली के हड़दंग देखे के मिले वाला बा. शुरुआत करीहें एंकर मनोज तिवारी “मृदुल” जे थीम का बारे में बतइहें. एपिसोड के खास मेहमान रहीहें रिंकू घोष आ उनुका आवते शुरु हो जाई परफारमेंस के दौर. आकाश के गाना रही “चोरी छिपे आ जइहऽ बजरिया, छुपा के पिचकरिया” जवना से खुश हो के धनंजय मिश्रा स्टेज पर आ जइहें आकाश के गुझिया खियावे खातिर. फेर आई लोग धारावाहिक “सजनवा बैरी हो गये हमार” के पूजा आ सम्राट. ई लोग लड़िकन के सपोर्ट करे आ ओह लोग का साथे होली मनावे आइल बा. कृतिका लाडो “होली आई रे कन्हाई” गइहें आ गोलू गाई “गोरिया कर के शृंगार, अंगना अबीरवा सजावा”. तब मनोज ओकरा के मालपुआ खिअइहे. तब आई लोग धारावाहिक “भाग ना बाचे कोई” के कलाकार अनुसुईया, वैशाली, बांके वरुण. वैशाली त मनोज तिवारी के उठा ली. इला खालिद के गाना रही “जा रे हट नटखट”. गाना से खुश रिंकू घोष इला के गुझिया खिअइहें आ दुनु धारावाहिकन के लड़कियिन का साथे इला के गाना पर परफार्म करीहें. वार्षिकेय के गाना रही “होली के दिन दिल मिल जाते हैं” जवना पर धारावाहिकन के कलाकार परफार्म करीहें. फेर आर्यनन्दिनी के गाना “जोगी जी धीरे धीरे” का बाद सभे स्टेज पर आ जाई आ होली के हुड़दंग मचाई.मनोज तिवारी के गावल फगुआ का साथे शनिचर वाला एपिसोड के समापन होखी.
“नहले पे दहला” के प्रसारण शुक आ शनिचर का दिने साँझ आठ बजे से होखेला.
(स्रोत – प्रशान्त-निशान्त)


text:
जिला वाराणसी, ब्लाक,चिरईगावं गावं रूस्तमपुर सड़क। इहां के सड़क खुदाई भइले चार महीना हो गएल हव। इ सड़क लगभग दू किलोमीटर तक खुदल हव। इहां के सड़क आउर सीवर पर मिट्टी डाल के छोड़ देवल गएल हव।
ए समय त बारिश से मिट्टी एकदम चिकना हो गएल हव। जेसे आवे जाए वालन फिसल के गिर जालन। इ सड़क लगभग हजारो लोग रोज आवल जाल करलन। गाड़ी साइकिल वालन त आए दिन गढ्ढा में गिरल करलन। इहां के रहे वाले सरस्वती देवी, अवधेश, रामेश्वर लालजी, रामजी समेत कई लोग बतइलन कि इहां पर रोज कुछ ना कुछ हादसा होल करला। कोई के पैर फैक्चर हो जाई त कोई के हाथ। त कोई के कपार फूट जाई। इ सड़क त दुर्घटना के कारण बन गएल हव। दिन में कइसो लोग आवल जाल करलन। लेकिन रात में त समझ में नाहीं आवत कि कइसे सब आई जाई। कई बार प्रशासन आउर विधायक से कहायल लेकिन कुछ ना भयल।
जब इ बात विधायक उदय लाल मौर्या से पूछायल त उ बतइलन कि अबहीं त पाइप लाइन के खुदाई करके पड़ल हव। कोशिश हव कि जल्दी बन जाई।
जिला वाराणसी, ब्लाक,चिरईगावं गावं रूस्तमपुर सड़क। इहां के सड़क खुदाई भइले चार महीना हो गएल हव। इ सड़क लगभग दू किलोमीटर तक खुदल हव। इहां के सड़क आउर सीवर पर मिट्टी डाल के छोड़ देवल गएल हव।